Электрон аукционда савдо қизғин\nПрезидентимизнинг 2018 йил 11 октябрдаги “Давлат мулки объектларини ва ер участкаларига бўлган ҳуқуқларни тадбиркорлик субъектларига сотиш тартибини соддалаштириш бўйича қўшимча чора-тадбирлар тўғрисида”ги фармонига асосан, бўш турган давлат кўчмас мулк объектлари баҳоланмасдан, 1 сўмга тенг қийматдаги бошланғич нархда “E-IJRO AUKSION” электрон савдо майдончасида аукционга чиқариш орқали инвестициявий ва ижтимоий мажбуриятлар белгиланган ҳолда сотилмоқда.\nБундан кўзланган мақсад жойларда бўш турган, фаолият юритмаётган объектлардан самарали фойдаланишни ташкил қилиш, бу борадаги муаммо ва тўсиқларни бартараф этиш, тадбиркорларга объектларни беришда муддатларни қисқартириш, ўтказиладиган савдоларда шаффофликни таъминлаш, эркин рақобат муҳитини яратишдан иборат.\nБугунги кунда мазкур фармон ижросини таъминлаш мақсадида Давлат рақобат қўмитасининг ҳудудий органлари томонидан бир қатор ишлар олиб борилди. Жумладан, Қорақалпоғистон Республикаси Вазирлар Кенгаши ва вилоятлар ҳокимликларининг қарорларига асосан ҳудудларда ўтказилган хатлов натижасида бўш турган деб эътироф этилган давлат мулки объектларидан 350 таси 193,7 млрд. сўм инвестициявий ва ижтимоий мажбуриятларни бажариш ва 3 908 та янги иш ўрни яратиш шарти билан 1 сўмга тенг қийматдаги бошланғич нархда ”E-IJRO AUKSION” электрон савдо майдончаси орқали оммавий савдоларга чиқарилган.\nАйни пайтда ушбу электрон савдо майдончасига савдоларга чиқарилган давлат мулки объектларидан 151 таси 10,2 млрд. сўмлик тўловни амалга ошириш, 55,5 млрд. сўмлик инвестициявий ва ижтимоий мажбуриятларни бажариш ҳамда 1 612 та янги иш ўрни яратиш шарти билан сотилиши таъминланди.\nМасалан, Фарғона вилоятида 96 та давлат мулки объекти 1 сўмга тенг қийматдаги бошланғич нархда “E-IJRO AUKSION”га чиқарилган бўлиб, шундан 27 таси (28,1 фоизи) 1,4 млрд. сўмга 5,9 млрд. сўмлик инвестициявий ва ижтимоий мажбурият ҳамда 235 та янги иш ўрни яратиш шарти билан сотилди.\nФарғона вилояти, Қўштепа тумани, Мустақиллик кўчасида жойлашган чойхона биноси 200,0 млн. сўмлик инвестициявий ва ижтимоий мажбуриятлар ҳамда 3 та янги иш ўрни яратиш шарти асосида 121 млн. сўмга сотилди.\nНавоий вилоятида 10 та давлат мулки объекти 1 сўмга тенг қийматдаги бошланғич нархда “E-IJRO AUKSION”га чиқарилган бўлиб, унинг 5 таси 3,1 млрд. сўмлик инвестициявий ва ижтимоий мажбурият ҳамда 49 та янги иш ўрни яратиш шарти билан тадбиркорлар томонидан 927,0 млн. сўмга сотиб олинган. Конимех тумани, Бирлик МФЙ, Нурафшон кўчасида жойлашган ўқув биноси ва иншоотлари 43 млн. сўмга ва 250 млн. сўмлик инвестиция киритиш, 5 та янги иш жойи очиш мажбурияти билан сотилди.\nНаманган вилоятида 15 та давлат мулки объекти 1 сўмга тенг қийматдаги бошланғич нархда “E-IJRO AUKSION”га чиқарилган бўлиб, 13 таси (86,6 фоизи) 390,0 млн. сўмга сотилган. Бунда тадбиркорлар томонидан 4,6 млрд. сўмлик инвестициявий ва ижтимоий мажбуриятни бажариш ҳамда 146 та янги иш ўрни барпо қилиш вазифаси зиммага олинган. Чуст туманидаги Сабзазор МФЙ, Олмос кўчасида жойлашган фойдаланилмай бўш турган бино-иншоот “Chust kvents” хусусий корхонасига 1 йил давомида 100,0 млн. сўмлик тўловни амалга ошириш, 1200 млн. сўмлик инвестиция критиш ва 20 та янги иш ўрни яратиш шарти билан сотилди.\nХоразм вилоятида 28 та давлат мулки объекти 1 сўмга тенг қийматдаги бошланғич нархда “E-IJRO AUKSION”га чиқарилган бўлиб, 13 таси (46,4 фоизи) 966,0 млн. сўмлик тўловни амалга ошириш ҳамда 7,6 млрд. сўмлик инвестициявий ва ижтимоий мажбуриятни бажариш, 170 та янги иш ўрни яратиш шарти асосида сотилди. Масалан, Урганч шаҳрининг Ал-Беруний кўчасида жойлашган собиқ омборхона, ёғочсозлик цехи ва маъмурий бинолар фуқаро Раҳматжон Матчоновга 1 йил давомида 469,0 млн. сўмлик тўловни бажариш, 1 000 млн. сўмлик инвестиция киритиш ва 15 та янги иш ўрни яратиш мажбурияти билан сотилди.\nҲозирда мазкур йўналишдаги ишлар қизғин давом эттирилмоқда. Шу ўринда тадбиркорлик фаолиятини амалга ошириш истагида бўлган барча жисмоний ва юридик шахсларни 1 сўмга тенг қийматдаги бошланғич нархда инвестициявий ва ижтимоий мажбуриятлар белгиланган ҳолда ўтказилаётган “E-IJRO AUKSION” электрон савдоларида қатнашиб, имкониятдан унумли фойланиш ва мулкдор бўлишга чақириб қоламиз.\nБунда улар “Электрон онлайн аукционларни ташкил этиш маркази” ДУКнинг e-auksion.uz сайти орқали иштирок этишлари ёки савдоларга чиқарилган давлат объектлари бўйича тўлиқ маълумот олиш учун Давлат рақобат қўмитасига (Тошкент шаҳри, Амир Темур кўчаси, 6-уй, тел.:\n259-21-83, 259-22-16) ва унинг ҳудудий бошқармаларига мурожаат қилишлари мумкинлигини билдирмоқчимиз.\nДавлат рақобат қўмитаси.


Россия Ҳиндистонга нефт етказиб беришни кўпайтирди\nРоссия март ойида Ҳиндистонга кунига 360 минг баррел нефт етказиб берган, бу 2021 йилдаги ўртача кўрсаткичдан тўрт бараварга кўп.\nФото: Valerii Kadniko /Alamy\nМарт ойида Россиянинг Ҳиндистонга нефт экспорти ҳажми ўтган йилдагига нисбатан тўрт бараварга ошди, деб ёзади Financial Times.\nЭнергия истеъмоли бўйича дунёда учинчи ўринда турувчи Ҳиндистон бир неча партия Россия нефтини сотиб олган. Россия март ойида бу мамлакатга кунига 360 минг баррел нефт етказиб берган, бу 2021 йилдаги ўртача кўрсаткичдан тўрт бараварга кўп.\n«Ҳиндистон компаниялари етказиб бериш нархи юқорилиги сабабли Россиядан кўп нефт сотиб олмасди. Афтидан, энди ҳаммаси ўзгармоқда», —деди Ambit Capital таҳлилчиси Вивекананд Суббараман.\nFrontline ижрочи директори Ларс Барстаднинг изоҳлашича, Россиянинг Urals нефтига чегирма бир баррели учун 25-30 долларни ташкил этади, фрахт қийматига эса бир баррел учун уч-тўрт доллар қўшилади, бу эса савдони рентабеллаштиради.\nҲиндистоннинг Нindustan Petroleum Corporation, Indian Oil Corporation ва Nayara Energy нефтни қайта ишлаш компаниялари ушбу ҳафтада етти миллион баррел Россия нефтини сотиб олган. Савдони осонлаштириш мақсадида эса Россия ва Ҳиндистон ҳисоб-китобларни рубл ва рупияда оиб бориш имкониятини кўриб чиқмоқда.


Россия ва Туркия Украина портларидан дон олиб чиқиш ишини деярли пишитди | Qalampir.uz\nРоссия ва Туркия Украина портларидан дон олиб чиқиш ишини деярли пишитди\nОлам\t22 Июнь 18:03 6765\nРоссия ва Туркия Мудофаа вазирлиги делегациялари Москвада музокаралар ўтказди. Томонлар турк савдо кемаларининг Украина портларидан хавфсиз чиқиши ва донни хавфсиз экспорт қилиш сценарийларини муҳокама қилди. Бу ҳақда Россия Мудофаа вазирлиги Матбуот хизмати хабар берди.\nҚайд этилишича, музокараларда томонлар Қора денгизда хавфсиз навигацияни таъминлашга қаратилган ёндашувларни муҳокама қилган. Делегациялар Туркиянинг “Азов Конкорд” юк кемасининг Мариуполь портидан хавфсиз чиқиб кетиши масаласига алоҳида эътибор қаратган.\nРоссия Президенти матбуот котиби Дмитрий Песковнинг хабар беришича, тез орада Россия ва Туркия мудофаа вазирликлари орқали Украинада қолиб кетаётган донни олиб чиқиш учун дон йўлаги яратиш бўйича музокаралар олиб боради.\nШунингдек, 27 июндан 3 июлгача Истанбулда Россия, Украина, Туркия ва БМТ ўртасида музокаралар ўтказилиши, унда ғалла масаласи муҳокама қилиниши билдирилган.\nМаълумот ўрнида, Украинада давом этаётган уруш туфайли Россия украин портларини тўсиб қўйган, натижада у ердан ғаллани дунё бозорига олиб чиқиш имконсиз бўлиб қолган. Ғарб етакчиларининг фикрича, бу ҳолат келажакда Африка, Лотин Америкаси ҳамда Кариб ҳавзасидаги қашшоқ мамлакатларда озиқ-овқат танқислиги ва очарчиликка олиб келиши мумкин.\n03 Июль 12:03 68671\n04 Июль 13:26 60401\n03 Июль 14:19 44349\n03 Июль 09:53 35658\n04 Июль 16:52 34434


Ўзбекистонда вакцинация жараёнлари қандай ташкил этилади? – Газета.uz\nЎзбекистонда вакцинация жараёнлари қандай ташкил этилади?\nАпрель ойидан бошлаб Тошкент ва Нукус шаҳри ҳамда вилоятлар марказларидаги 219 та эмлаш пунктларида бир ойда 142,3 минг эмлаш ўтказилиши режалаштирилган. Майдан қўшимча шаҳар ва туман марказларида, июнь ойидан эса бутун республика бўйича вакцинация қилиш кўзда тутилмоқда. Нурмат Отабековнинг таъкидлашича, «коронавирусга қарши вакцина — замонавий тиббиётнинг энг юксак ютуғи, унга ишончсизлик билдирмаслик керак».\nLotinchada 31 март 2021, 22:44 Коронавирус\nСанитария-эпидемиологик осойишталик ва жамоат саломатлиги хизмати раҳбари ўринбосари Нурмат Отабеков Ўзбекистонда COVID-19`га қарши эмлаш жараёнига тайёргарлик ишлари тўғрисида маълумот берди.\nУнинг сўзларига кўра, оммавий эмлаш тадбирларини ҳар томонлама тизимли ташкил этиш мақсадида 3138 та эмлаш пунктлари ва 862 та ҳаракатдаги тиббий бригадалар ташкил этилган. COVAX доирасида 17 та авторефрижератор, 206 та юк ташувчи минивен ва 16 та енгил автотранспорт воситалари етказиб берилди.\nҚолаверса, эмлаш жараёнида қатнашадиган 4 минг нафардан ортиқ шифокорлар ва 11 минг нафардан ортиқ ўрта тиббиёт ходимлари тайёргарликдан ўтказилди.\nБундан ташқари, вакциналарни қўллаш юзасидан ўзбек, рус ва қорақалпоқ тилларида тарғибот материаллари чоп этилди.\n1 апрелдан оммавий равишда эмлаш тадбирларини қуйидаги тартибларда амалга ошириш таклиф этилмоқда:\nапрель ойидан Тошкент ва Нукус шаҳри ҳамда вилоятлар марказларидаги 219 та эмлаш пунктларида бир ойда 142,3 минг эмлаш ўтказилиши режалаштирилган бўлиб, биринчи навбатда 65 ёшдан катталар ва коронавирус инфекциясини юқтириб олиш хавфи юқори бўлган тиббиёт ходимларини эмлаш (пунктлар манзиллари ва телефон рақамлари);\nиюнь ойидан барча эмлаш пунктларида COVID-19`га қарши вакцинация ишлари амалга ошириш режалаштирилган.\n«Айнан шу каби вакциналар сабабли бугун мамлакатимиз бир қатор хавфли касалликлардан ҳоли ҳудуд деб эътироф этилган. Коронавирусга қарши вакциналар ҳам пандемияни енгишда асосий омил бўлиб хизмат қилади», — деди СЭС раҳбари ўринбосари.\nНурмат Отабековнинг таъкидлашича, «коронавирусга қарши вакцина — замонавий тиббиётнинг энг юксак ютуғи, унга ишончсизлик билдирмаслик керак».\nModerna болаларда вакцинанинг клиник синовларини бошлади 17 март 2021, 15:51


Дилором Турсунова: «Муддати ўтган вакцина заҳарга айланади!» — manzur.uz\nДилором Турсунова: «Муддати ўтган вакцина заҳарга айланади!»\nҲозирда ҳудудларда чироқ ўчиб туради, бу ўз-ўзидан совуқлик тизими бузилишига олиб келади. Шунинг учун вакцина очилгандан кейин тез ишлатилиши керак.\nmanzur.uz / 09.09.2019 276\nСтатистик маълумотларга кўра, бошқарилувчи юқумли касалликлар ўлимга сабаб бўлувчи омиллардан ҳисобланади. Бундай касалликларга қарши курашишнинг энг самарали йўли эмлашдир.\nИммунизация ёрдамида дунёда ҳар йили дифтерия (бўғма), қоқшол, кўкйўтал, қизамиқ ва бошқа юқумли касалликлардан миллионлаб инсонларнинг ҳаёти сақлаб қолинади. Эмлашнинг афзалликлари ва бу борада аҳолини қизиқтирувчи энг долзарб саволларга Соғлиқни сақлаш вазирлиги санитария эпидемиология Бош бошқармаси бошлиғи ўринбосари Дилором Турсунова жавоб беради.\n–Вакцинация нима мақсадда амалга оширилади?\n–Эмлаш аҳолининг юқумли касалликларга чалинмаслиги, уларни енгил ўтказишига сабаб бўлади. Ҳозирги вақтда жаҳонда кўплаб болалар иммунизация амалиётига жалб этилмоқда. Эмланган болаларни ногиронлик ва ҳаттоки, ўлимга олиб келувчи юқумли касалликлардан ҳимояланди, дейиш мумкин.\nАгар фактларга эътибор қаратсак, ҳар йили дунёда 1 миллиондан ортиқ эмизикли болалар пневмококли инфекциялардан ва ротавирус диареяси (ичкетар)дан вафот этади. Афсуски, ушбу ўлим ҳолатларининг аксарият қисмини вакцинация ёрдамида бартараф қилиш мумкин эди…\nЭмлаш сабабли ҳозиргача дунёда айрим юқумли касалликлар хавфини камайтиришга эришилди. Масалан, қизамиқдан жаҳон аҳолисининг деярли 75 фоизи ҳимояланди, полиомиелит касаллиги дунёда 99 фоизга камайди. Ўзбекистон айрим юқумли касалликлардан ҳоли ҳудуд сифатида тан олинди. Гўдакларнинг нобуд бўлиш миқдори ҳам кескин пасайди.\nАммо биз қоқшол, кўкйўтал, тепки, вирусли гепатитнинг В тури ва бир қатор хасталикларга қарши эмлашни давом эттиряпмиз. Негаки қўшни давлатларда касаллик авж олган ҳолатлар учраб турибди. Эмланмаган одам чет элга боргудай бўлса ёки инфекция манбаига тушиб қолса касаллик юқиши ва бу жуда оғир ўтиши мумкин.\n–Ҳозирда республикамизда болаларни қандай касалликларга қарши эмлаш жорий этилган?\n–Ҳозир юртимизда болалар 12 та юқумли касалликка қарши бепул эмланади. Мамлакат аҳолисининг санитар-эпидемиологик осойишталигини таъминлашда энг самарали воситалардан бири юқумли касалликларнинг олдини олишдир. Шу мақсадда турли инфекцияларга қарши миллий эмлаш жадвали асосида босқичма-босқич эмлаш дастури жорий қилинган. Ўзбекистонда Миллий эмлаш тақвими асосида контингентнинг камида 97-99 фоизи қамраб олинган.\n–Ўзфарзандини эмлатишдан бош тортадиганлар ҳам борми?\n–Ҳа, эмлаш тарафдорлари билан бир қаторда, бу амалиётдан бош тортувчилар ҳам бор. Яъни “менинг фарзандимни эмлаб беринг” деб олиб келувчилар билан бирга “эмлатишга қаршиман” деб тилхат ёзувчилар ҳам учраб туради. Айримлар “қўйинг, бу иссиқда боламни эмламанг, майли дафтарингизга эмланди, деб ёзиб қўйинг, менг қўл қўйиб бераман”, дейишади. Кейин эса буни эсдан чиқаришади. Шу тариқа бола эмланмай қолиб касалликка чалиниши мумкин.\nБиз ота-оналардаги баъзи фикрларнинг нотўғрилигини, эмлашнинг афзалликларини тушунтиришимиз керак. Мамлакатимизда эмлаш бепул жорий этилган, лекин шу вақтнинг ўзида бир қатор мамалакатларда эмлаш пуллик бўлгани учун вакцинация тўлов асосида амалга оширилади, ҳамма ҳам бунга маблағ тополмаганидан ночор оилаларда болалар ногиронлиги ва ўлими қайд этилмоқда.\nБизда ҳукуматимиз ва ЮНИСЕФ каби ташкилотлар кўмагида юқумли касалликларга қарши болалар бепул эмланади. Бу имкониятдан фойдаланиш, болаларни турли юқумли касалликлардан асрашга ёрдам беради.\n–Нима учун болалар жуда кичик пайтида бир вақтнинг ўзида 7-8 та касалликка қарши вакцинация қилинади…\n–Эмлаш жараёни туғуруқхонадан бошланади. У ерда бола вирусли гепатитнинг В тури ҳамда туберкулёзга қарши вакцинаси билан эмланади. Эмлаш тўғри йўлга қўйилгани учун 1 ёшгача болалар орасида дифтерия, қизилча, вирусли гепатитнинг В тури ва бошқа касалликлар қайд этилмаяпти. Туғуруқҳонадан чиққанидан кейин чақалоқ 2,3,4,12 ва 16 ойликларда пентавалент вакциналари (АКДС, полиомиелит, шолга қарши, ротавирусга, пневмококка қарши ва бошқалар) билан эмланади. Республикада бола 4 ойлик бўлгунча асосий юқумли касалликларга қарши эмлаш тугатилади. Бу жуда қисқа вақт, лекин шу тартибда эмланса у касал бўлмайди. Шунинг учун жадвалда белгиланган вақтда эмлатиш жуда муҳим. Кейин эса сал каттароқ бўлганда қизамиқ, қизилча ва пневмококк вакцинаси билан, сўнг қоқшол, кўкйўталга қарши қайта эмланади.\nПолиомиелит, қизамиқ, дифтерия ва қоқшолга қарши вакицинациялаш эса босқичма-босқич олиб борилади. Мактабга чиқиш олдидан бор иммунитетни мустаҳкамлаш мақсадида коллектив иммунитетни сақлаш учун бола яна қайта эмланади. Биздаги миллий жадвал дунё стандартларига мос ишлаб чиқилган. Бола жадвалга асосан эмланиши шарт.\n– Айрим ота-оналар “менинг болам ҳали жуда нозик, жуда кичкина” деб эмлашга кеч олиб келишади…\n–Бу жуда нотўғри. Болани бир вақтнинг ўзида 7-8 ҳатто 10 та касалликка қарши эмлаш ҳам мумкин. Негаки мойиллик жуда катта, бола қанча эрта эмланса шунча тез юқумли касалликларга қарши иммунитет тўплайди. Агар нотўғри фикрларга алданиб вакцина олмаса болага касал юқиб, ногиронликка ва ҳатто ўлимга олиб келиши мумкин.\n–Айримларда ҳозир бизда умуман учрамаётган касалликларга қарши эмлашни тўхтатса бўлмайдими, деган савол туғилади…\n–Олдин полиомиелитдан мажруҳ бўлган болалар учун махсус шифохоналар бўларди… Шукур, ҳозир бу хасталикдан ногирон бўлган болалар йўқ. Бу бизнинг вакцинация самарасида қўлга киритган ютуғимиз. Аммо эмлашни бу касаллик Ер куррасидан худди чинчечакка ўхшаб тугатилиб кетгандан кейин тўхтатишимиз мумкин. Ҳозирда бу касаллик бизда йўқ бўлгани билан қўшни давлатларда мавжуд. Паротит (тепки) ҳам шундай. У фақат эркакларни эмас, аёлларни ҳам бепуштликка олиб келиши мумкин. Шунинг учун биз эмлашни давом эттиришимиз керак.\n–Бола эмланса қизамиқ ва қизилча ҳам енгил ўтадими?\n–Эмланмаган болада, ҳатто катталарда ҳам юқумли касалликлар жуда оғир ўтади. Қизамиқ касаллиги ҳақида ҳам шу гапларни айтиш мумкин. У ҳали тамоман тугатилмаган, баъзи ҳудудларда учраб турибди. Аммо кўпчилик эмлангани учун жойида тўхтатиляпти.\nБиз беозор деб ўйлаган қизилча касаллиги ҳам унчалик хавфсиз эмас. Биласизми, агар ҳомиладор аёл қизилча билан оғриса ундан туғиладиган фарзанд ногирон бўлиб туғилади. Бу педиатрия илмий- тадқиқот институти билан ҳамкорликда олиб борган тадқиқотларимизда аниқланган.\n–Вакцинация компаниясида иштирок этувчи шифокорлардан нима талаб қилинади?\n–Айни пайтда вакцинация республикамизда 3 мингдан ортиқ эмлаш пунктларида амалга оширилади. Бунда ота-оналаримиз, шифокор ва ҳамширалар ҳам жуда масъулиятли бўлиши зарур. Масалан ҳар бир ойда ҳудуд шифокорлари нечта болани эмлаш лозимлиги ҳақида олдиндан маълумот бериши керак. Кейин шу ҳудудга керакли вакцина етказилиб берилади. Бу вакциналарни сақлашда совуқлик тизимига риоя қилиш шарт. Ўзи очилган вакцинанинг сақланиш муддати бир неча ой, аммо биз уни 1 ой ичида ишлатишга ҳаракат қиламиз. Вакцина очилгандан кейин муддати ўтса ёки ичга микроб тушса у заҳарга айланади. Ҳозирда ҳудудларда чироқ ўчиб туради, бу ўз-ўзидан совуқлик тизими бузилишига олиб келади. Шунинг учун вакцина очилгандан кейин тез ишлатилиши керак.\nБолани эмлашдан олдин кўрикдан ўтказиш жуда муҳим. Агар бола шамоллаган бўлса, яъни тиббий чеклов бўлсагина эмлаш бироз кечиктирилади. Аммо болани чеклов тугаши билан эмлатиш зарур. Ўзи умуман меъёрий ҳолатда эмлашдан кейин иситма, безовталик, инжиқлик каби нохушликлар бўлиши табиий. Негаки организмда кураш кетяпти, шу тарзда иммунитет ҳосил бўлади.\nИммунобиологик препаратларнинг бир неча турлари бор. Уларнинг барча талабларга жавоб берадиганлари республикамизга киритилади. Соғлиқни сақлаш тизими ходимларидан вакцинация жараёнларини тўғри йўлга қўйиш ва эмлаш қонуниятларига амал қилиш талаб этилади. Боланинг ваколати ота-оналарга топширилган. Демак улар болани ўз вақтида эмлатиб, касалликлардан сақлаб қолишлари лозим.\nKalit so`zlar: вакцинация, прививка, эмлаш\nҚурилиш вазирлиги қошида техник меъёрлаш маркази ташкил этилди\nmanzur.uz / 29.06.2020 6\nmanzur.uz / 10.05.2020 115\nХитойликка турмушга чиққан қиз Ўзбекистонга мурувват ёрдами юборди\nmanzur.uz / 16.04.2020 29\nmanzur.uz / 13.04.2020 228\nКасаллигини била туриб, 50дан ортиқ кишига вирус юқтирганлар бор…\nmanzur.uz / 06.04.2020 38\nМойчечак – арзон ва безарар дори


«The Diplomat» муҳаррири инсон ҳуқуқлари бўйича хорижий веб-ресурсларга чеклов ўрнатилганини билдирди. АОКА буни рад этди\n«The Diplomat» муҳаррири инсон ҳуқуқлари бўйича...\n21.12.2019 17:07 0 1392\n«The Diplomat» халқаро интернет журнали муҳаррири Кэти Путц (Katie Putz) «Твиттер»даги саҳифасида инсон ҳуқуқлари бўйича хорижий веб-ресурсларига кира олмаётгани ҳақида ёзиб қолдирган. «Human Rights Watch» ташкилоти собиқ вакили, инсон ҳуқуқлари бўйича адвокат ва Марказий Осиё бўйича эксперт Стив Свердлов эса унга жавобан инсон ҳуқуқлари бўйича танқидий веб ресурсларга (@ahrca, @IPHR, @UGFHumanRights, @nhc_no) Ўзбекистонда кириш имконияти чекланганини билдирган.\nАхборот ва оммавий коммуникациялар агентлиги ушбу вазият юзасидан муносабат билдирди.\n«Ушбу ҳолат юзасидан Агентлик мутахассислари ўрганиш олиб борди ва юқорида тилга олинган веб-ресурсларга киришга чекловлар мавжуд эмаслиги аниқланди.\nЎзбекистонда хорижий янгиликлар сайтлари ҳамда инсон ҳуқуқлари бўйича веб-ресурсларга бўлган чекловлар аллақачон бартараф этилган. Ўзбекистоннинг ахборот сиёсати чеклов ва тақиқларга эмас, балки очиқликни таъминлашга қаратилганини яна бир бор эслатиб ўтмоқчиман», — деб ёзади Ахборот ва оммавий коммуникациялар агентлиги Ахборот хизмати раҳбари Ҳикматилла Убайдуллаев.\nЖамият 28/02, 23:25


18953 Ўқиш режими + -\nЁшлигимда «Сабр таги – сариқ олтин» деган мақолни эшитсам, ҳақиқий олтинлар кўз ўнгимга келар, инсон бойиб кетади, деб ўйлардим. Кейинчалик, бир воқеани эшитганимдан сўнг ҳақиқатда ҳам сабр ила одамзот бойиб кетишига ишонч ҳосил қилдим.\nҚадимда жуда тақводор ва ибодатли олим киши яшаган экан. У умрини илм олиш, китоб ёзиш билан ўтказар, илмдан вақти қолса, таом ер, бўлмаса шуни ҳам ортга сурар экан. Бир дақиқасини ҳам зое қилишдан қўрқар экан. Нафсига баъзан мунтазам ёзиш оғир келар, шунда бесабрлик билан ўрнимдан туриб кетмай, дея кийимининг этакларини ўтирган жойига мих билан маҳкамлаб қўяр экан. Кечалари ҳамманинг чироғи ўчса ҳам, шу олим зотнинг уйидан шам ёғдулари ўчмас, қаламнинг «тиқир-тиқири» тунги сукунатни бузиб турар экан. Мана шундай бедор тунларнинг бирида олимнинг қаттиқ қорни очибди.Ей деса, бирор егулик йўқ, ташқарига чиқай деса, тун пардалари атофга ёйилан, ҳамма ширин уйқуда. У бир неча кундан бери туз тотмаган бўлса ҳам, шу ҳолига шукр қилибди ва Аллоҳнинг илм билан неъматлантиргани учун ҳамд айтибди:\nКейин яна қўлларига қаламини олибди. Орадан бироз вақт ўтар-ўтмас, хонасининг бир бурчагидан сичқон чиқиб, емиш ғамида у ёқ-буёққа югурибди. Очлик устун келибми, сичқонча олимга анча яқин келиб қолибди. Олимнинг бироз қизиққонлиги келиб, ёнида сувдан бўшаган косани унинг устига тўнкариб, ўз ишига машғул бўлибди. Ҳеч қанча ўтмасдан бошқа бир сичқон падо бўлибди, тўнкарилган косанинг олдидан кетмас, гир-гир айланаверармиш.Кичик сичқоннинг жасоратидан ҳайратланган олим нима бўлар экан дея, косани кўтармабди. Шу пайт у кўздан ғойиб бўлибди-да, бўйидан бироз кичик бўлган тилло тангани тортиб келиб унинг олдига ташлабди. Худди, тиллони олгин-у, косани кўтар деётгандай бўлар экан. Коса кўтарилмагач, сичқонча инига яна кириб, ўзи билан бирга танга олиб чиқаверибди. Мана пуллар тугади, бошқа тилло йўқ дегандай,охири бўшаган ҳамённи тортиб, коса ёнига қўйибди. Энди олим чидолмабди, косани дархол олибди. Тутқунликдан қутилган маҳбусдай сичқон тезда шеригининг ёнига отилибди-да, югурганча кўздан ғойиб бўлибди. Бу ҳолатдан кўнгил тўлиб, кўзлар намланибди. Олим соқолларини-да хўл қилган намли кўзларини артар экан, чуқур хаёллар гирдобида қолибди. Бу не ишки, унда Аллоҳ мўъжизаси намоён бўлди. Наҳотки, биргина митти жонзот ўз жуфтига шу даражада вафодор бўлса? Хавфдан қўрқмаса? Кўзларни намлантиргани фақат бугина эмас, сабр ва Аллоҳга таваккулнинг, илмга бўлган ҳарисликнинг мукофоти – тилло тангаларни кўринг! Аллоҳ ҳузуридан келган неъматни кўринг! Ҳақиқатда ҳам сабр таги – сариқ олтиндир...\nОламлар Роббиси Аллоҳ таоло бандаларни сабрга чақириб шундай марҳамат қилади: «Эй иймон келтирганлар!Сабр ва намоз билан (Мендан) ёрдам сўрангиз! Албатта, Аллоҳ сабр қилувчилар билан биргадир». (Бақара, 153)\n«Сизларни бироз хавф-хатар, очлик (азоби) билан, молу жон, мевалар (ҳосили)ни камайтириш йўли билан синаймиз. (Шундай ҳолатларда) сабр қилувчиларга хушхабар беринг (эй Муҳаммад!)». (Бақара, 155)\nСабр энг гўзал фазилат бўлиб, у Аллоҳнинг пайғамбарлари, авлиёларининг ахлоқларидан биридир. Шу боис ҳар бир мўмин-мусулмон киши сабр қилишга одатланиши керак. Ҳикматларда «Авлиёлик сабрдир, сабр нафсга жабрдир», дейилади. Яна айтиладики, «Модомики ер остида қабр азоби ҳақ экан, ер устида ўша азобнинг муқобили сифатида сабр азоби ҳам мавжуд. бандага ё униси, ё бунисидир».\n21:00 / 24.03.2020 1601\nАёл мўътабар зот китоби муаллифи Хадичаи Кубро аёлқизлар ўрта махсус Ислом билим юрти катта мударрисаси Пошшохон Эшонхон қизидир. Мазкур китоб аёлқизлар давоми...\n01:49 / 11.12.2018 3002\n21:38 / 26.11.2016 4896\n21:59 / 02.02.2017 5278


12.02.2015 Қишлоқ хўжалиги экинларига суспензия сепиш тавсиялари » Навоий вилояти қишлоқ ва сув хўжалиги бошқармаси\nБош саҳифа » Ташкилот ҳақида » Қишлоқ хўжалиги фаолияти » 12.02.2015 Қишлоқ хўжалиги экинларига суспензия сепиш тавсиялари\n12-02-2015, 16:43 | Ташкилот ҳақида / Қишлоқ хўжалиги фаолияти\nУшбу тавсиянома ЎзҚХИИЧМ Ғўза селекцияси, уруғчилиги ва агротехникаси бўлими бошлиғи қ.х.ф.д. Р.С.Назаров, Навоий вилоят бўлими директори А.Қаюмов, бош мутахассис, б.ф.н,доцент Ф.Ҳамраев, ПСУваЕАИТИ ҳамда ДЭИТИларининг Навоий илмий тажриба станциялари директорлари Ф.Тухтаев, Р.Умедовлар томанидан тайёрланди.\nТавсияномадан қишлоқ хўжалиги соҳасига алоқадор барча мутахассислар, фермер хўжалиги раҳбарлари, соҳага доир илмий ходимлар, шунингдек, Олий ва ўрта махсус касб-ҳунар коллежларини қишлоқ хўжалик йўналишидаги талабаларига мўлжалланган.\nТавсиянома ЎзҚХИИЧМ Навоий вилоят бўлимининг 2015 йил 15 январдаги 2-сонли умумий йиғилишида маъқулланган.\n15.01 . 2015 йил.\nНавоий вилоятининг турли тупроқ ва иқлим шароитларида кузги буғдой ва ғўза навларидан янада юқори ва сифатли ҳосил олиш учун агротехник тадбирлар орасида минерал ўғитлардан самарали фойдаланиш йўлларини ишлаб чиқиш муҳим аҳамият касб этади.\nПахта селекцияси, уруғчилиги ва етиштириш агротехнологиялари илмий тадқиқот институти(ПСУЕАИТИ), Ўзбекистон ўсимликларни ҳимоя қилиш илмий тадқиқот институти (ЎзЎҲҚИТИ) ва бошқа институтларнинг маълумотларига қараганда, ғўза ва кузги буғдойга озиқа сифатида берилган азотнинг энг кўпи билан-50, фосфорнинг-20 ва калийнинг-40-50 фоизи ўсимликлар томонидан ўзлаштирилади.\nАзотнинг бир қисми нитрит ва нитрат сифатида ҳавога чиқиб кетса, бир қисми тупроқнинг пастки, илдиз етмаган чуқурликларга, яна бир қисми эрозион жараёнлар натижасида тупроқ билан бирга ювилиб кетади.\nКалий ҳам горизонтал ва вертикал ҳолатда тупроқдан ювилади.\nБерилган фосфорнинг ўсимлик томонидан кам ўзлаштирилишининг сабабларидан бири унинг тупроққа тушгандан кейин қийин ўзлаштириладиган ҳолатга ўтишидир. Ўрта Осиё, ҳусусан Ўзбекистонда тарқалган тупроқларда карбонат ангидрид миқдорининг кўп бўлишидир. Ўғит сифатида берилган фосфор карбонат ангидрид таркибидаги калций билан бирикиб, уч калцийли фосфат ҳосил қилади ва туз кам эрийдиган бўлиб, ўсимлик уни ниҳоятда қийинчилик билан ўзлаштириши мумкин (бази бир олимлар уни ўсимлик ўзлаштираолмайди дейишади). Бу ҳолатлар ўсимликка оптимал равишда керак бўлган элементларни етказиб беришда салбий таъсир кўрсатади. Бу камчиликни тўлдириш учун ўсимликни қўшимча баргидан озиқлантириб, унинг ўсиши, ривожланишига замин яратиб, мўл ва сифатли ҳосил етиштириш мумкин.\nБунда экинларни баргидан озиқлантириш учун суспензия қўлланилганда ўсимлик озиқа моддаларини илдиз орқали эмас, барг ва поялари орқали ўзлаштиради. Баргга тушган суспензия ўсимлик тўқималарига сўрилиб, озуқа сифатида ишланади.\nВилоятнинг барча туман ва хўжаликларида бу тадбир қўлланилиб, яхши натижаларга эришмоқдалар.\nБу ҳолда ўсимликнинг ўсиш ва ривожланиши жадаллашиб, сўрувчи зараркунандалар ва касалликларга бардошлилиги кучайиши ҳамда ҳосилдорликни ошиши олимлар ва ишлаб чиқариш ходимлари томонидан исбот қилинган.\nҒўзани барги орқали озиқлантириш.\nҒўза ривожланишининг дастлабки даврларида жуда секин ўсади, лекин озуқага талабчан бўлади. 2-3 чин барг ҳосил қилган пайтда N(азот)Р(фосфор)К(калий) билан тўла озиқлантирилмаса кейинги ривожланиш даврларининг чўзилиб кетиши олимларимиз ва миришкор деҳқонларимизнинг кўп йиллик тажрибаларида исботланган.\nЎсимлик барг орқали берилган қўшимча азотли, фосфорли ўғитлар билан озиқлантирилганда илдиздан оладиган минерал ўғитларга нисбатан 1,0- 1,5 марта тез ўзлаштириши фанда исботланган. Баргни қалинлаштириши натижасида сўрувчи зараркунандаларга қарши чидамлилигини оширади (барг пластинкасини қалинлаштиради), суспензия таркибидаги олтингугурт эса ўргимчакканаларга қарши олдини олувчи (профилактик) тадбир сифатида хизмат қилади.\nИшчи эритма тайёрлаш: Ҳашоратларга қарши курашишда ишчи эритмани тайёрлаш ва қўллаш учун 3 та катта- кичик бочка ёки идиш тайёрланади.\nБиринчи идишга 5 кг карбамид солиниб 20 литр сувда эритилади.\nИккинчи идишга 30 литр сувда 10- 12 кг миқдорда суперфосфат ўғити эритилади.\nУчинчи идишга 30 литр сувда 900 грамм синтетик ювиш воситаси (порошок) эритилиб, 12 кг олтингугурт намланадиган талқони(СП) солиниб қўшилади ва бир хил масса бўлгунга қадар аралаштириб эритма ҳосил қилинади.\nТайёрланган уч идишдаги эритмалар ОВХ бочкаларига қуйилиб, ишчи эритма 200- 300 литр ҳисобида тайёрланиб бир гектар майдон учун сарфланади. Таъкидлаш керакки, эритмани ўсимликка салбий таъсир кўрсатишини олдини олиш учун пуркаш ишлари эрталаб ва кечки салқин (25 0С даражадан юқори бўлмаган) пайтларда ўтказилиши лозим.\nҒўза ҳашоратларига қарши суспензияли ишлов бериш меъёрлари ва муддатлари.\nСарфланадиган минерал ўғит меъёри (физик ҳолда)\t1 гектар ғўза майдонига сарфи (литр)\tҚўллаш муддати\n1,5% ли концентрати\t4,5 кг карбамид\t300 литр\t2-3 чин барг даврида\n3,0 % ли концентрати\t3,0-3,5 кг карбамид+ 6,0 кг суперфос\t300 литр\t5-6 чин барг даврида\n4,5 % ли концентрати\t4,0 кг карбомид + 9 кг суперфос + 7,0 кг калий хлор, 12,0 кг олтингугурт талқони\t300 литр\tШоналаш даврида\nБарг орқали озиқлантиришни меъёрларини белгилашда ғўза кўчатлари қалинлигига, ривожланиш даражасига, барг сатҳи юзасига эътибор бериш лозим. Барг орқали озиқлантиришда суспензия тайёрлиш учун азотли, фосфорли, калийли ўғитлардан фойдаланиш тавсия этилади. Ўсимлик 2-3 чин барг чиқарганда 1,5-2,0 %, шоналаш даврида 2,5-3,6 %, гуллаш даврида 4,0-5,0 % суспензия аралашмаси ишлатилади.\nҒўзани барги орқали озиқлантиришда ишчи эритмаларни тайёрлаш.\nдаврлари\tСуспензия таркиби\tҚўлланиладиган эритма меъёри\n2-3 чин барг\t3,0-4,0 кг/га карбамид, 8,0-10, кг/га суперфосфат (ёки 2,5-3,5 кг аммофос); 2,5-3,5 кг/га калий хлор 300 л/га\n4,0-6,0 кг/га карбамид, 10,0-12,0 кг/га суперфосфат (ёки 3,5-4,0 кг аммофос); 3,0-4,0 кг калий хлор 300 л/га\nГуллаш даврида (10 июлгача)\t6,0-7,0 кг/га карбамид; 12,0-15,0 кг/га суперфосфат (ёки 4,0-5,0 кг аммофос), 4,0-6,0 кг/га калий хлор\t300 л/га\nКузги буғдойни барги орқали озиқлантириш тартиби:\nШу кунларда бўлиб ўтган ёғингарчиликлардан ғалла майсалари ривожи янада тезлашди. Умуман олганда, ғалла парваришида об-ҳаво маълумотларига қараб ишловни ташкил этиш муҳим аҳамият касб этади. Аммо ҳар бир тадбирнинг ўз ўрни, хусусияти ва меъёри бўлади. Баъзи фермерлар бу йил ёғин кўп бўлди, ерда нам етарли бўлади, деган хулосага келиб, майсаларга сув беришни кечиктириши мумкин. Баъзилар эса ғаллага етарли ўғит бердим, лекин майсанинг ривожи яхши эмас, деган фикрларни билдирмоқдалар.\nБунинг сабаблари ернинг ҳамда майсаларнинг ҳолати билан боғлиқ. Биринчидан, майсанинг ҳозирги ҳолатида унинг попук илдизи ер қатламининг 10-15 сантиметрида бўлиб, найчалаш ва бошқа жараёнлар секин кечмоқда. Шунингдек, илдизлар ҳали нозик, шу боис, сувга талабчан, иссиққа чидамсиздир.\nИккинчидан, ёмғир ва қор сувлари ишқорли ҳисобланади. Шу боис, куз-қиш ойларида ўсимлик илдиз тизими яхши ривожланмайди. Натижада берилган маҳаллий ва минерал ўғитларни секин ўзлаштиради. ғалла оқар сув билан суғорилганда эса ўсимлик илдизи ишқордан ювилади. Шунингдек, ернинг пастки қатламидаги ишқорли тузларнинг концентрацияси пасаяди. Натижада сув қўйилган майдонлардаги ғалланинг ҳолати кескин ўзгаради. Яъни унда янги оқ илдизлар пайдо бўлади ва улар пастга қараб тушишига шароит яратилади. Берилган озуқа моддаларни яхши ўзлаштиради ва ғалла найчалаш ҳамда бошоқлаш босқичига ўтади.\nКузги буғдой бошоқлаш ва гуллаш даврида азотли ўғитларга жуда талабчан бўлади. Бу талабни қондириш учун амиакли селитра, карбамид ўғитларининг ёки амиакли сувнинг 3,0 фоизли (3,0-3,5 кг карбамид ёки 5,0 кг аммиакли селитра) эритмасини ОВХ-600 ёки ОН-400 русумли пуркагичлар ёрдамида сепилади.\nФосфорли ва калийли ўғитлар тавсия этилган миқдорда берилмаган майдонлардаги ўсимликларга бу озиқа моддалари етишмаслигини олдини олиш, фосфордан унумли фойдаланиш, уларнинг ҳар хил касаллик ва зараркунандаларга бардошлилигини ошириш мақсадида шу ўғитлар эритмасини (суспензиясини) ғаллага сепиш мақсадга мувофиқдир. Бу агротадбир, айниқса буғдой ўсимликларининг тупланиш-найчалаш ҳамда сут пишиш даврларида юқори самара беради.\nҒалла ривожини тезлатиш ва бошоқдаги дон вазнини ошириш учун майсаларни баргидан озиқлантириш тизимини ташкил этиш лозим. Суспензия тайёрлаш учун 24 килограмм карбомид, 12 килограмм аммофос ва 6 килограмм калий ўғитини 600 литр сувда эритиб, 2 гектар майдонга сепилади.\nСуспензия қўлланганда "Агрозим", "Гумимакс", "Фитовак", "Байкал ЭМ 1" сингари биоўғитлар қўшилган ҳолда комплекс ишлов бериш яхши самара беради. Суспензияни майсалар тўлиқ найчалаш босқичига кирганда ўтказиш лозим. Ғаллани баргдан озиқлантириш ҳосилдорликни 3-5 центнерга оширади ва дон сифатини яхшилайди.\nСуспензия тайёрлаш учун азотли ўғитлардан бири бўлган мочевинадан (карбомид) фойдаланиш мақсадга мувофиқ. Чунки мочевина сувда яхши эрийди. Ундан ташқари, бу ўғитнинг молекулалари ўсимлик барглари томонидан яхши ўзлаштирилади. Мочевина эритмаси реакцияси нейтрал бўлиб, ўсимликка салбий таъсир кўрсатмайди. Шунингдек, мочевина таркибидаги таъсир этувчи модда энг юқори ҳисобланади.\nИшчи эритма тайёрлаш: Бунинг учун алоҳида идишга 8,0 кг оддий суперфосфат(ёки 2,5-3,0 кг аммофос), иккинчи идишга 8,0 кг калий хлор ўғити солиниб, уларга нисбатан 2 ҳисса кўп миқдорда сув қўшиб, яхшилаб аралаштирилади ва тиндирилади. Дока ёки майда сим тўрдан ўтказилиб, 300 литрли ишчи эритма тайёрланади ва бир гектардаги ўсимликларга пуркалади. Худди шу тарзда ва юқорида кўрсатилган (3,0-3,5 кг карбамид ёки 5,0 кг аммиакли селитра) меъёрда азотли ўғитлар суспензияси тайёрланиб алоҳида ёки қўшилган ҳолда бошоқли дон экинларига пуркалади.\nКузги буғдойни суспензияли озиқлантириш меъёрлари ва муддатлари.\nСуспензия эритмаси\tСарфланадиган минерал ўғит меъёри (физик ҳолда)\t1 гектатар ғалла майдонига сарфи, л\tҚўллаш муддати\n1,5 % ли концентрати\t4,0 кг карбамид 300 л\nТупланиш-найчалаш даврида 3,0 % ли концентрати\t3,0-3,5 кг карбамид ёки 5,0 кг аммиакли селитра, 6,0 кг суперфос\t300 л\nБошоқлаш, сут-мум пишиш даврида\nЭрта экилган ва ривожи яхши бўлган ғаллага сариқ занг, ун шудринг, септориоз каби касалликлар эрта тушади. Касалликнинг дастлабки аломатлари майсалар 3-4 тадан тупланганда пайдо бўлади. Касаллик бу вақтда кўзга кўринмайди. Занг спораларининг ривожланиши асосан бошоқли дон экинларининг найчалаш ва бошоқлаш даврида кузатилади. Шу даврда бегона ўтлар ҳам ривожланади. Мутахассислардан кузатувчилар қўйиш ва уларнинг хулосаларига кўра, касаллик, зараркунандалар ва бегона ўтларга қарши кураш чоралари кўрилиши талаб этилади. Бунинг учун кимёвий препаратлар захираси 20- февралга қадар яратилиши зарур.\nЗамбуруғли касалликларга (сариқ занг, қўнғир занг, септориоз, ун шудринг) қарши "Фоликур БТ" 22,5% 0,3-0,5 л/га, “Энтоликур” 0,2-0,3л/га "Алто супер" 33% 0,3 л/га, "Колосаль" 0,3-0,5 л/га, "Титул" 390 к.э.к. 0,3 л/га, "Бампер" 25% 0,3-0,5 л/га, "Зангцид" 22,5% 0,3-0,5 л/га, "Уредоцин" 22,5% 0,3-0,5 л/га ва бошқа фунгицидлар билан ишлов бериш мумкин.\nБир йиллик икки паллали бегона ўтларга қарши "Гранстар ДФ" 75% 15-20 г/га, "Далстар" 75% 20-30 г/га, "Биостар" 75% 10-20 г/га, "Энтостар" 75% 15-20 г/га, Моерстар 75% 15-20 г/га"Атлантис" 200-300 мл/га. ёки рухсат этилган гербицидларни, бошоқдошлар оиласига мансуб бегона ўтларга қарши "Авестр" 10% 0,6-0,8 л/га, "Пума Супер" 1,2 л/га, "Топик" 080 0,3-0,4 л/га, "Атлантис" 200-300 мл/га, "Далзлак" 7,5% с.м.э. 0,6-0,8 л/га, "Овсюген Экстра" 140+35г/л 0,3-0,4 л/га гербицидларини қўллаш мақсадга мувофиқдир.\nҒўзани ривожланиш фазаларида қўллаш учун корбамид (мочевини)нинг эритмасини тайёрлаш тартиби:\nКорбамид (мочевина)нинг 0,5 фоизли; 0,7 фоизли; 1,0 фоизли; 1,5 фоизли ва 2,5 фоизли эритмалари тайёрланиб ғўзанинг ривожланиш фазаларига қараб баргдан озиқлантириш мақсадида ғўзанинг танасига эрталаб ва кечга яқин, ҳаво салқин пайтларда сепилади.\nКорбамид (мочевина)нинг эритмаси сепилганда унинг таркибидаги азот ғўзага барги орқали, тупроққа солинган ўғитга нисбатан 10 баробар тез сингади. Шу сабабли ғўзанинг ривожланиши тезлашади, баргининг эпидермис қавати қалинлашиб касалликларнинг инфекцияси кириши, зарарли ҳашоратларнинг таъсир этиш жараёни қийинлашади. Шунингдек ғўзанинг касаллик ва сурувчи зараркунандалари(шира,трипс, ургимчаккана)га чидамлилиги ошади.\nҒўза 3-4 та чинбарг чиқаргунча бўлган даврда корбамид (мочевина)ни 0,5-0,7 фоизли, шоналашдан гуллашгача бўлган даврда 1,0-1,5 фоизли, гуллашдан пишишгача бўлган даврда 2,5 фоизли эритмаси пуркалади.\nКорбамид(мочевина)ни 1,0 литр; 1,5 литр; 10,0 литр ва 100 литр сувдаги концентрацияли эритмасини тайёрлаш тартиби:\nКорбамид (мочевина) эритмаси концентрацияси (фоизда)\nСув ҳажмига қараб солинадиган корбамид(мочевина)\nИмкониятга қараб ушбу эритма 10,0 литрлик , 100,0 литрлик идишларда тайёрланади. Эритма ОВХ русумли пуркагич ёки ранцовой махсус пуркагичлар билан сепилади.\nЭритмани сепиш меъёри 1 гектар майдонга ғўза 3-4 та чинбарг чиқаргунча 100 литр, шоналашдан гуллашгача 150 литр, гуллашдан кейин ( 10 июлгача ) 200 литр бўлиши тавсия этилади.\nОлтингугуртнинг оҳакли қайнатмаси ( ООҚ)ни тайёрлаш ва ғўзага сепиш тартиби:\nООҚ икки этапда тайёрланиб, кейин ғўзага сепилади.\n1-этапда: ООҚни оналик эритмаси тайёрланади.\n2-этапдп: Оналик эритма сувда эритилиб, ишчи эритма тайёрланади.\nОналик эритмани тайёрлаш.\nОналик эритма тайёрлаш учун эхтиёжга қараб, қўйидаги жадвал бўйича кўрсатилган миқдордаги сувга олтингугурт ва оҳак солинади.\nУшбу аралаша 70 минут давомида бир маромда доимий равишда қўзғаб турилиб майин қайнатилади. Қайнатиш давомида сув ҳажми камайиб боради, шунинг учун идишга биринчи қайнаш белгисигача сув қўшиб турилади.\nОналик эритмани ғўзага сепишга тайёрлаш:\nОналик эритмани ўзини тўғридан-тўғри ғўзага ишлатиб бўлмайди, уни концентрацияси юқори бўлади, ғўзани куйдиради, шунинг учун бу эритма қўйидаги жадвалга қараб сувда эритилади.\nООҚ (олтингугуртнинг оҳакли қайнатмаси)дан ишчи суюқлигини тайёрлаш:\nООҚ ”она” суюқлигининг қўввати\t0,5%ли 100 литр ишчи суюқлигини тайёрлаш учун лозим бўлган “она суюқлиги” ва сувнинг миқдори(л. ҳисобида)\t1,0%ли 100 литр ишчи суюқлигини тайёрлаш учун лозим бўлган “она” суюқлиги” ва сувнинг миқдори (л. ҳисобида)\t1,5%ли 100 литр ишчи суюқлигини тайёрлаш учун лозим бўлган “она” суюқлиги” ва сувнинг миқдори ( л. ҳисобида)\nТайёрланган эритма юқорида курсатилган меъёрларда ОВХ ёки ОН-400 русумли , шунингдек ранцовой махсус пуркагичлар орқали ғўзага сепилади.\nОВХ-600 русумли пуркагич билан эритмани сепиш тартиби:\nЭкинларга суспензия билан ишлов беришдан олдин пуркагичнинг ишчи тезлиги ва қамров кенглиги, суюқлик босими ва сарфи ростланиши, ҳалқачалар тўғри ўрнатилиши ва филтрлар тозалиги таъминланиши лозим.\nСуспензияни пуркагич орқали сепишда эритма имкони борича майда томчилардан иборат бўлиши, эритма баргларга бир текис сепилиши лозим. Бунинг учун ҳалқачаларни тўғри ўрнатиб, суюқликни 2-4 атмосфера босими остида сепиш мақсадга мувофиқ.\nПуркагичнинг ишчи кенглигини созлашда соплони ердан экин ривожиги қараб 0,5-1,0 метр баландликка ўрнатиш, уни марказий ўқидан 10-12 даража(градус)га тик ҳолатига келтириш талаб этилади.\nСуспензияни куннинг иссиқ даврида сепиш тақиқланади.\nСуспензия билан озиқлантириш тадбирини ўтказишда кўриладиган эҳтиёт чоралари:\nСуспензия эритмасини қўлланилишида меҳнат ҳовфсизлиги қоидалари билан ҳар бир ходим таништирилиши шарт.\nЭкинларга суспензия билан ишлов беришда қатнашувчи шахслар иш бошлашда ҳимояловчи кўзойнак тақиши, овқатланишдан олдин албатта қўлини совун билан ювишлари, ишдан кейин ювиниб, иш кийимларини уй кийимлари билан алмаштиришлари лозим.\nИш жойида овқатланиш, сув ичиш ва чекиш ман этилади.\nУшбу тадбирларни ўтказишда 18 ёшга тўлмаган ўсмирлар, ҳомиладор ва эмизикли аёлларни қатнашишларига рухсат этилмаслиги лозим.\nЎзҚХИИЧМ Навоий вилоят бўлими\nдиректори: А. Қаюмов\nБош мутахассиси: Ф.Ҳамраев


Туркия ҳукумати Суриянинг шимолий ҳудудларида лагер қурмоқчи | Najot.info\nТуркия ҳукумати Суриянинг шимолий ҳудудларида лагер қурмоқчи\n07.03.2018 Нажот 0 коментариев Сурия,Туркия,шимолий ҳудудлар\nТуркия ҳукумати Суриянинг шимолий ҳудудларида 170 минг кишига 9 та лагер қурмоқчи. Бу ҳақда Туркия ташқи ишлар вазирлиги матбуот котиби Хами Аксой маълум қилди.\n“Биз Африндаги ҳарбий амалиёт вақтида тинч аҳоли ҳалок бўлмаслиги учун барча ишни қилмоқдамиз. Шу билан бирга Суриянинг муҳтож ҳудудларига гуманитар ёрдам етказмоқдамиз. Биз қочқинлар учун лагерларни қуришга тайёргарлик кўришни бошладик. Бу Идлиб ва “Фрот қалқони” ўтган ҳудуддаги 9 та лагер бўлади”, деб айтган Аксой.\nУнинг айтишича, Туркия қочқинлар билан ишлаш бўйича катта тажриба орттирган.\n“Дунёнинг қайси бир давлатида 3,5 млн қочқин бор? Европада юз минг қочқин туфайли баҳслар кўтарилган. Бизда эса лагерларнинг ўзида 230 минг, турк шаҳарларида эса 3,3 млн суриялик яшамоқда. Қочқинларни қабул қилишга 30 млрд доллар сарфладик ва Европадан ваъда қилинган маблағларни кутмоқдамиз”, деб таъкидлаб ўтган Туркия вакили.\nTotal Views: 936 ,\n← Сурияда Россиянинг Ан-26 транспорт самолёти қулади\n2017 йил якунлари бўйича Хитой иқтисодиёти дунёда иккинчи ўринни эгаллади →\nНазарбоев Қозоғистонда ҳокимликни сақлаб қолади\nЧехия президенти Милош Земан Туркияни ИШИД билан иттифоқчиликда айблади\nСергей Шойгу Сурияга амалий ташриф билан келди\nНазарбоев истеъфога чиқишдан аввал Путин билан гаплашган\nМасжидда мусулмонларни қатл қилган шахс, уни жиноятга нима ундаганини айтиб берди\nАҚШ сенаторлари Трампни Шимолий Кореяга қарши санкцияларни кучайтиришга чақирди\nНурсултон Назарбоев президентлик лавозимидан кетди\nАтамбаев президент Жээнбековга қарши мухолифатга ўтганини расман эълон қилди\nishid Ўзбекистон Америка Атамбаев Афғонистон АҚШ БМТ Британия Германия Дональд Трамп Европа Европа Иттифоқи Жанубий Корея Ироқ КХДР Ким Чен Ин Мирзиёев Нато Путин Россия Саудия Арабистони Сурия Тожикистон Толибон Трамп Туркия Украина Франция Хитой Шимолий Корея Эрдўған Эрон келди музокаралар портлаш референдум санкциялар ташриф учрашув Қатар Қирғизистон Қозоғистон Ҳалаб ҳамкорлик ҳужум\nСурияда Россиянинг Ан-26 транспорт самолёти қулади\nСурияда Россиянинг Ан-26 транспорт самолёти қулади Суриядаги Хмеймим авиабазасига қўниш...


Тошкент шаҳрида 2021-23 йилларда чиқиндиларни саралаб йиғиш лойиҳаси тақдим этилди. Унга кўра, сараланган чиқиндиларни қайта ишлаш орқали саноат маҳсулотлари, электр энергияси ишлаб чиқариш йўлга қўйилади.\nТошкент шаҳрида ҳар куни 2 минг тоннадан ортиқ қаттиқ маиший чиқинди олиб чиқиб кетилиб, полигонларга ташланади. Ушбу чиқиндиларнинг катта қисми қайта ишланувчи материаллардан иборат. Уларни қайта ишлаш орқали 40 фоиз чиқиндини яна фойдаланиладиган буюмларга айлантириш мумкин. Кунлик 2 минг тонна чиқиндидан 800 тоннаси чиқинди полигонларига эмас, қайта ишлаш учун юборилмоқда. Чиқиндиларни саралаш экология ва атроф-муҳитни ҳимоя қилишда муҳим аҳамият касб этади.\n«Махсустранс» ДУК ҳамда «Ўзбекистон экологик қурилиш кенгаши» ННТ ҳамкорлигида чиқиндиларни саралаш амалиёти йўлга қўйилди. Тошкент шаҳар ҳокимлигида бу амалиётни йўлга қўйиш билан боғлиқ жараёнлар муҳокама қилинди.\n«Махсустранс» ДУК раҳбари ўринбосари Шерзод Каттахўжаев сараланган чиқиндиларни қайта ишлаш орқали ишлаб чиқарилаётган маҳсулотлар ҳақида гапирди: «Чиқиндилар кўпайиши муаммонинг жиддийлигини билдиради. Тошкентда ишлаб чиқарувчи корхоналар кўп: пластик идишлар, текстил маҳсулотлари ишлаб чиқаришади. Сараланган чиқиндилар уларга тўғри етказиб борилса, жуда кўп маҳсулотлар тайёрлашади. Бизнинг асосий вазифамиз шу чиқиндиларни саралашга ўргатиш ва етказиб беришни йўлга қўйишдан иборат».\nКорхона мутасаддиси Исмоил Саъдуллаевнинг таъкидлашича, чиқиндиларни қайта ишлаш орқали электр энергияси олишни йўлга қўйиш мумкин.\n«Бу концепцияни жорий қилишдан асосий мақсад – аҳолининг экологик маданиятини ошириш ва чиқиндиларни саралаш учун шароит яратиб бериш. Шароит яратиш деганда Тошкент шаҳрида мингга яқин чиқинди йиғиш майдонларини назарда тутяпман. Бу батареялар, пластик идишлар сараланмаса 100 йилда ҳам чиримайди. Саралаш орқали чиқиндиларни полигонларга ташлашни камайтирмасак, экологиямизнинг аҳволи жудаям ёмон бўлади. Органик чиқиндиларни алоҳида ишлаш учун уларни заводда газ олиб қишлоқларга электр энергия етказиб бериш мумкин. Бунинг учун аҳоли ўртасида тарғибот олиб бориш керак, барча чиқиндиларни ўз жойига етказмасак аҳволимиз ёмон бўлади», деди Саъдуллаев.\nШу муносабат билан Тошкент шаҳрида чиқиндиларни саралаб йиғиш тизими босқичма-босқич жорий этилади ва бу жараён 2021 йилдан бошланиб, уч йил давомида амалга оширилиши айтилди. Бу жараён уч босқичдан иборат ва биринчи босқич 2021 йилдан бошланиб, Тошкент шаҳридаги айрим маҳаллалар ҳудудида чиқиндиларни «қайта ишланадиган» ва «қайта ишланмайдиган» тоифаларга ажратган ҳолда йиғиш йўлга қўйилди.\nИккинчи босқичда, яъни 2022 йилда «Махсустранс» давлат унитар корхонаси томонидан хизмат кўрсатиладиган барча ҳудудларда ушбу жараён амалда қўлланилади. Учинчи босқич 2023 йил амалга оширилади, бу босқичда барча туманларда чиқиндиларни тўртта турга – қайта ишланадиган, қайта ишланмайдиган, органик, хавфли маиший чиқиндилар каби тоифаларга ажратган ҳолда йиғиш бошланади.\n«Махсустранс» ДУК 16 июндан Тошкент шаҳрида чиқиндиларни саралаган ҳолда тўплаш учун рангли пакетларни тарқата бошлайди. Махсус белгилар ёпиштирилган машиналар янги иш тартиби асосида 2021 йил 1 июлдан иш бошлайди. Аҳоли ўртасида чиқиндиларни саралаш орқали экологияни асраб қолишга бўлган ҳаракатни кенг тарғиб қилиш мақсадида «Махсустранс» ДУК ва «Ўзбекистон экологик қурилиш бўйича кенгаши» ННТ жамоалари томонидан пойтахтдаги 16 та умумтаълим мактабида иш олиб борилди. 2 500 нафардан ортиқ ўқувчи ва 40 нафардан ортиқ ўқитувчиларни ва 24 та маҳалла аҳолиси бу ҳаракатда иштирок этишмоқда.\n2021 йилнинг иккинчи ярмига кенг кўламли тадбирлар дастури мўлжалланган бўлиб, улар одамларнинг чиқиндиларни саралаш борасидаги маданиятларини барқарор ўзгартиришга қаратилган. Чиқиндиларни саралаш бўйича:\n2021 йил 18 июн куни Бутунжаҳон тозалик кунини бутун шаҳар миқёсида нишонлаш. Байрам кичик ҳашарлар тариқасида шаҳар кўчаларидаги чиқиндиларни саралаб, тўплаш мақсадида ўтказилади.\nФойдаланилган батареяларни тўплаш бўйича умумшаҳар акциялар.\nПойтахтнинг барча йирик тадбирларида ўрнатиладиган махсус ахборот стенди.\nМақсадли мактабларда барча ўқувчилар билан машғулотларни ўтказиш учун мактаб дастурини кенгайтириш, иштирокчилар сони 25 000 нафарга етказилади. Мактаб дастури ўз ичига Train-the-trainer услубиятини олади, яъни ўқитувчиларни ўқитиш ва машғулотларни мустақил ўтказиш учун жиҳозлар билан таъминлаш.\nМаҳалла фаоллари билан ишлар кўламини кенгайтириш режалаштирилган.\nДастурни ишлаб чиқишга жалб этилган «Ўзбекистон экологик қурилиш бўйича кенгаши» ННТ раҳбари, халқаро эксперт Темур Аҳмедов бугунги кунда Тошкентнинг экологик аҳволидан хавотирда эканини айтди: «Ҳозирги экологик ҳолат яхши эмас, чунки аҳоли сони ўсяпти. Мана шу саралаш дастури биринчи қадам бўлади. Кейинги лойиҳалар энерготежамкорлик, сув тежамкорлиги бўйича бўлиши кўзда тутилган».


Улуғбек Бакиров | TURONZAMIN\nЯқиндан бери эса, мутлақо бошқача ҳолат. Авваллари телефонда гаплашишдан ҳадиксираб юрадиганлар энди бемалол, эркин гаплашябдилар. Гаплашганда ҳам аввалгидек, оддий гапларни эмас, мен сўрамасам ҳам ўзлари билмаган ҳолда, беихтиёр сиёсатни, ҳокимларни ва ҳатто, Мирзиёевни гапиришмоқда. Олдин Каримовни на яхши гапини, на ёмон гапини гапиришарди. Умуман чурқ этишмасди. Оддий деҳқони ҳам, инженеру ўқитувчилари ҳам шундай.\nМен эса, бу янги гаплардан ажабланиб, ёқамни ушлаб қолябман. Худди олдинги пайт билан ҳозирги давр орасида 5-10 йил ўтиб кетгандек, назаримда. Аслида эса, кўп бўлгани йўқ, 4-5 ой бўлди, холос.\nКеча гаплашган ўша болаликдаги дўстларимнинг сўзларини қисқа тарзда, ихчамлаб айтадиган бўлсам, уларнинг айтганлари шундай бўлди:\n– чет элдаги врачлар секин-асталик билан бўлса ҳам ватанга қайтиб келишябди;\n– ҳақиқатдан ҳам кўп жойларда, айниқса, қишлоқларда соғлиқни сақлаш тизими ачинарли ҳолда;\n– Мирзиёев бекорга ҳар куни “қишлоқ врачлик пунктлари” ҳақида гапирмаябди;\n– дори-дармонлар жуда қимматлашиб кетганди. Сифатсиз ҳар хил дорилар кўпайиб кетганди;\n– тез ёрдамларда дори бўлса, бензин йўқ, бензин бўлса, дори йўқ эди, ҳозир сал тузук бўлиб қолди;\n– жарроҳлик амалиётлари фалон пулга айланиб кетганди, ҳозир ҳамма врачлар оёғи куйган товуқдек, питирлаб қолган;\n– туғруқхоналар ҳам шу аҳвол ва ҳ.к.;\n– ҳокимлар, маҳалла раислари ва бошқа каттаю кичик раҳбарлар ҳам бир жойда, аввалгидек, ўтиролмай қолишди. Ҳамма раҳбар кўчада, маҳаллама-маҳалла кезиб юришибди;\n– умрида туман ҳокимини яқиндан кўрмаган одамлар, – ие, сиз бизни ҳокиммисиз, яхши бўлди келганингиз, деб одамлар бири олиб бир қўйиб, ҳокимларни қулоқ-миясини қоқиб ташлаябди;\n– туман ҳокими ҳам қолиб, ҳатто, вилоят ҳокимлари ҳам ўз қабулхоналарида кунига юзлаб одамларни шахсан қабул қилиб, уларнинг муаммоларига ечим топиб беришябди, одамлар хурсанд, ҳоким ҳам бизни эшитаркан-а, деб ҳаммани оғзи қулоғида;\n– ўтган йилларда раҳбарларнинг кўп адолатсизликларидан безиган одамлар, устингиздан Тошкентга ёзаман, арз қиламан, деганда, билганингни қил, менга деса ундан нарёғига ёзмайсанми, деб писанд қилмаган раҳбарлар, бугун бошқача “куйлашмоқда”;\n– “портал”га ёзишдан аввал бизга ёзинглар, қабулхонага келинглар, агарда биз ҳал қилиб беролмасак, кейин “портал”га ёзинглар, деб илтимос қилиб юришибди. Ҳаммасининг попуги роса пасайган ҳозир;\n– одамлар ҳам жуда уста бўлиб кетишди, ким бир нима деса, дарров, “портал”га ёзаман, деб шантаж қилишгача боришябди;\n– уйида шароити борларга товуқлар, жўжаларни тарқатишиб юрибди, қорамол боқаман, деганларга ҳам мол олиб беришябди;\n-аввал банкдан кредит олиш учун таниш-билиш қилиб, навбатга туриб, устига “шапка” бериб маблағ олинадиган бўлса, эндиликда банкирлар уйма-уй юриб, ўзлари кредит таклиф қилиб юришибди, ҳужжатларини ҳам ўзлари югуриб тайёрлашиб берябди;\n– бизнинг ҳокимимиз маҳалламизга келиб, тўйларни сал камҳарж қилинглар, тўй қилсангизлар мени ҳам айтинлар, шундай қабулхонамга таклифнома ташлаб кетсангизлар бўлди, имкон топиб келаман, энди ҳар куни биргамиз, деб кетди. Одамлар ҳайрону лол…\n– айрим жойларда светлар олдингидан кам ўчябди, газлар ҳам яхши бўлиб қолди, фақат жойларда ичимлик суви муаммоси ҳал бўлиши қийин бўлиб турибди…\nХуллас, дўстлар билан шу ва шу каби жуда кўп янгиликларни кеча анчагача отамлашиб гаплашиб ўтирдик.\nЎзи бундан бир кун аввал, kun.uz сайтида нашр этилган каттагина мақола ва видеохабарларни кўриб, хурсанд бўлгандим. Унда айнан мен туғилиб, ўсган Жалақудуқ туманидан махсус репортаж тайёрланган бўлиб, лавҳада туманимиз ҳокими, вилоят хокимлиги мутахассислари ҳамда бир қатор раҳбарлар билан журналистлар қишлоқларга бориб, аҳоли билан шундай кўчада мулоқот қилиб, муаммоларнинг ечимларини қидиришябди. Камчиликлар билан бирга ютуқлар ҳам кўрсатилди. Шахсан туман ҳокими интернетда фаолият қиладиган журналистга видеоинтервью берябди. Бундай ҳол аввалда ҳеч кузатилмаган.\nБу ҳам майли, бугун яна ўша kun.uzда Андижон вилояти ҳокими Шуҳратбек Абдураҳмонов салкам бир соатлик видеоинтервью берибди. Ҳозир бошидан охиригача диққат билан кўрдим. Не кўз билан кўрайки, кеча дўстларим айтган гапларни бугун вилоят ҳокими ҳам гапирябди.\nҲоким жуда самимий гапирди, назаримда. Журналист ҳам одамлардан йиғилган саволларни умумийлаштириб, тўғридан тўғри ҳокимга берди. Ҳоким ҳам оддий тилда, лўнда қилиб, “деҳқончаси”га ҳамма гапни гапирди. Ютуқларни ҳам айтди, муаммо ва камчиликларни ҳам ва ҳатто, ҳужжатлардаги қўшиб ёзилишларни ҳам гапирди ҳамда бошқа кўплаб саволларга батафсил жавоб берди.\nСуҳбат якунида таҳририятга келган 200 дан ошиқ саволларни журналист ҳокимнинг ишчи гуруҳига топшириб кетишини ва уни ҳоким кўриб чиқиб, ҳал қилишини мухбир кадрда туриб айтди. Бу – Ўзбекистон шароитида – ҳақиқий сенсация!\nСуҳбатда ҳокимга кўра, Андижон вилояти Республикадаги аҳолиси энг зич жойлаган ҳудуд бўлиб, вилоятда аҳоли йилига 52 минг нафар атрофида кўпаймоқда. – Бу рақам кичикроқ бир туманнинг аҳолисига тенгдир. Бунча одамни ҳам боқиш керак, ҳам кийинтириш керак, ҳам уй-жой керак. Камчиликларимиз жуда кўп. Улар устида ишлаябмиз. Шахсан мен кунига 200 дан ортиқ одамларни қабул қилябман. Айрим раҳбарлар халқ билан мулоқот қилишга мослашолмаябди. Ё мослашиш керак ёки кетиш керак, деган мазмунда гапирди ҳоким.\nЮтуқлар, камчиликлар ўз йўлига. Лекин, мени журналист сифатида қувонтирган ва ўйга солган жиҳат бошқа нарса.\nГап шундаки, ўтган 25 йил ичида, Ўзбекистон ТВларида фақат бир “катта”дан бошқа раҳбар умуман кўринмасди. Аниқроғи, кўринишни ҳам хоҳлашмасди. Бошқа раҳбарларни бир четга қўя туринг, ҳаттоки, ҳозирги президент Мирзиёевни ҳам халқ Каримов вафотидан кейин ТВда кўришни бошлади. Бунинг сабабларини ҳаммамиз биламиз.\nЎзбекистонликлар аввалги президентдан бошқа раҳбарларни, масалан, вазирларни ТВ орқали кўришмаган. Мабодо уларни кўчада кўриб қолган тақдирда ҳам (бўлиши мумкин эмас!) танимасди. Қайтанга Россиянинг Лаврови-ю, Шойгуларини танишса танишардики, лекин, ўзларининг на ҳокимларини, на вазирларини дийдорини кўришмаганди. Оддий одамларни қўйинг, мактабдаги ўқитувчи ўз вазирининг суратидан таниш тугул, ҳаттоки, исм шарифиниям билмасди. Мен бунга кўп гувоҳ бўлганман.\nЭнди эса, қуёш қайси томондан чиқди-ки, кунда-кунора, жаноб Мирзиёев ТВ орқали вазирларини исми ва шарифи билан чақириб, тик тургизиб, мажлисларда “олиб бориб, олиб келябди”.\nАввал ТВдаги “Ахборот” ва “Давр”ларга қизиқмайдиган оддий одамлар ҳозирда ҳар куни бу дастурларни қолдирмай кўраётгани, янги ўзгаришлар бўлишидан умид қилаётганини, биз хорижда яшаб, билиб турибмиз.\nБугунга келиб, оддий ўзбекистонликлар анча-мунча вазирларни таниб қолишди. Вазирлар, ҳокимлар ТВда чиқиб, интервью беришлари яқин йилларда кузатилмаганди.\nШахсан ўзим ишлаган Андижондаги маҳаллий ТВлардан биламан-ки, 90-йилларнинг охирларида, ҳоким тугул, оддий колхозни раисидан пахта терими пайтида интервью олсак, уни студияда соатлаб ўтириб, қайчилаб, монтаж қилардик. Раиснинг бирор гапи сал мундайроқ кетиб қолса ва вилоят ҳокимлигидан гап тегса, ҳаммаёқ бир зумда остин-устун бўлиб, мажлис устига мажлис бўлиб кетарди. Энди Марказий ТВларнинг ҳолини шундан билиб қўяверинг!\nВилоят ҳокими Обидов ва ундан кейинги ҳокимлар даврида ҳам оддий одамлар билан учрашув у ёқда турсин, ҳокимларнинг юзини кўрмаган андижонликлар обидовлар ҳақида турли афсоналарни айтиб юришарди. Ҳокимият биносига бўлса, ҳар ким ҳам яқин йўлолмасди. Ҳозир эса, янги давр бошланябди, чоғи. Илоҳим, шундай бўлсин!..\nБугун кўрганим, вилоят ҳокимининг интервьюси монтаж қилинмабди, ҳокимнинг сўзлари қайчиланмабди. Агар ҳокимнинг ҳар икки гапининг бирида, “муҳтарам президентимиз”, деган иборасини ҳисобга олмаганда, менимча, у киши самимий ва чин дилдан, энг муҳими, ўзини эркин тутиб, “деҳқончаси”га гапиргани диққатимни ўзига тортди.\nБир пайтлар расмий ТВларда чиқишга қўрққан, интернет журналистикасидан эса, ўта хавфсираган раҳбарлар, бугун интернет-ТВларда бемалол чиқиш қилаётганлари, яқин пайтларда Ўзбекистонда матбуот ва сўз эркинлиги борасида ҳам жиддий ислоҳотлар амалга ошиб қолса ажаб эмас, деган ўйга чорлайди, кишини.\nҚолаверса, журналистнинг сўзларига кўра, ҳокимлар билан бундай интервьюлар қилишни улар айнан Андижондан бошлабдилар. Навбатда бошқа вилоятларга ҳам шундай сафарлар қилишар, ҳокимлардан интервьюлар олишар экан.\nШу ўринда, жаноб Мирзиёев ҳам тез орада, алоҳида вақт топиб, бирорта чет эл ОАВга интервью берса ёки журналистлар учун бир матбуот анжумани уюштирса, жилла қурсин, ўзимизни ўзбекистонлик мухбирларга суҳбат берса, нур устига аъло нур бўларди.\nБу йил – Халқ билан мулоқот йилида ажаб эмас, янги президент бошқа қўшни давлатлар президентлари каби ойнаи жаҳон орқали жонли эфирда одамларнинг саволларига тўғридан-тўғри жавоб бериб қолса.\nИслом Каримовнинг сўнгги бора хориж матбуоти тугул, ўзимизнинг бирор бир ОАВга интервью берганини ким эслайди?! Масалан, мен эслолмадим. (Агарда ҳар йили Хотира кунлари “Мустақиллик майдони”даги арчалар ёнида туриб берган қисқа интервьюларини ҳисобга олмасак. Унда ҳам монолог бўларди, холос). Ҳозир фақат ёдимга, Каримовнинг узоқ йиллар аввал, россиялик таниқли журналист Виктория Панфиловага берган интервьюси келди, холос. Бошқасини билмайман…\nУмуман олганда, гапираман десак, ёзаман десак, гап кўп, кўмир оз…\nМақолам поёнида мухолифатдаги сафдошларимга айтмоқчи бўлганим шуки, албатта, Ватанда муаммолар талай, тиқилиб ётибди. Тўғри, ўтаёган 5 ой давомида (Мирзиёев президентлигининг 2 ойлигида) биз истаган сиёсий ислоҳотлар ҳозирча бошлангани йўқ. Умид қиламизки, бунга ҳам етиб келамиз.\nЛекин, шу давр мобайнида озми кўпми ислоҳотлар бўлаётганлигини кўриб, кузатиб турибмиз. Кўриб кўрмасликка, билиб билмасликка олсак, энг камида, инсофдан бўлмас! Бизлар танқид қилиш баробарида Ватанда бўлаётган ўзгаришларни ҳам тан олайлик!\nХолислик бўлмаган жойда – адолат бўлмайди!\nБизлар 27 йил жуда узоқ муддат кутган дилимиздаги сўзларнинг аксариятини, бугун, Шавкат Мирзиёев айтмаябдими?! Каримов замонида бу муаммоларни тан олишлик у ёқда турсин, расмий ҳукумат томонидан, ҳаттоки, айтилиши ҳам мумкин эмас эди-ку! Бугун, ҳар қалай юксак минбарлардан айтилябди, озми кўпми қилинябди ҳам. Бундан буёғига ҳам, Худо умр берса, кўрармиз! Ҳали ярим йил ҳам вақт ўтмади!..\nМирзиёевга Каримовдан жуда катта оғир мерос қолганини ҳаммамиз яхши биламиз. Ўзбекистонда чорак асрдан бери йиғилиб қолган қатор муаммоларни тезда ҳал қилишнинг имкони йўқлигини ҳам биламиз. Агарда ҳукумат бугунги йўлидан оғиб кетмаса, секин-аста биз истаётган ислоҳотлар ҳам бўлиши мумкин, деган умидни асло йўқотмайлик!\nЯнги ҳукумат қилаётган ислоҳотларни биз каби мухолифатчилар баралла айтадиган бўлсалар, уларни дарровда, “маддоҳлар”, “сотқинлар” каби ёрлиқлар билан “сийламайлик”!\nЗотан, ҳар биримиз маддоҳлик билан холисликни фарқига борадиган ёшдаги инсонлармиз!\nУмидингдан айри тушма, энг оғир пайтда,\nТундан кейин тонг отади, дўстим, албатта!\nИлоҳим, Янги Тонглар ҳар куни отаверсин!\n20 февраль, 2017 йил,\nFiled under: 1.BOSH SAHIFA, Tug'yon radiosi, Uzbek |\n« Таклифлар “Озодлик”нинг “ОзодНазари”да »


Интибоҳ – Наби Жалолиддин\nУ ўз аҳволини англамасди. Кунларини сархушдай ўтказар, не юмуш ила банд бўлмасин, ўша ишни қилаётганлигини сезиб турса-да, ўзи бошқа бир маъволарда кезиб юргандай… Шу туриши, юриши, юмуши, сўзи ва ҳатто ютаётган нафаси омонатдай эди. Бағрида таърифсиз бир соғинч бино бўлганди, бироқ бу соғинчнинг соҳибини билмасди. Тунлари эса ўз билганича ибодат ила машғул бўлар, ихтиёрсиз кўзларидан ёш қуйилиб келаверарди. Бомдод чоғини бағоят хуш кўрар, ҳар тонгнинг тароватидан кўнгли ойдин-ойдин бўлиб кетарди. Аммо бомдод фурсати ўтиб, уфқ оқариб боргани сари ва айниқса, қуёшнинг илк нурлари кўзга санчила бошлаган онларни унчалик хушлайвермас, бу пайтда гўё ниманидир бой бераётгандай, ҳар куни бўғзидан олгувчи ҳаёти дунёга яна ботиб бораётгандай сезарди ўзини. Шуниси аниқки, у ҳар тонг адоғида нимасидандир, эҳтимолки, жудаям қимматли, азиз нарсасидан жудо бўларди. Кейин эса… Кейин йигирма биринчи асрнинг дарвешу девонаси тириклик кўйига тушарди. Бироқ кўксидаги соғинч тарк этишини асло истамасди. Оламнинг овози — барча товушларнинг қоришиғидан пайдо бўлган товуш аста-секин биргина сўзга айланиб қоларди: Оллоҳ, Оллоҳ, Оллоҳ…\nҲазрати Хожа асҳоб ила Насафдан қайтарди. Соғида (ўнгида) хос халифаси Алоуддин Аттор.\nҲазрати Хожа ҳамишадагидек мустағриқ, ҳол авжида. Уни ҳеч бир сас ёхуд шарпа андармон қилолмайди. Аслида пири комил энг катта хавф паришонликда эканлигини яхши билади, буни муридларига ҳам такрор-такрор уқдиради. Хаёлни йиғиб олмоқ авлиёликнинг аввалидир, дейди гоҳо. Андоғки паришонлик Ҳазрати Хожага бегона. Аммо айни дамда Муздохун мозори ёнидан ўтиб борарканлар, кўз олдида Хожаи Жаҳон (Хожа Абдуҳолиқ Fиждувоний)нинг нуроний чеҳраси намоён бўлди-да, ўз ҳолининг аввалини, мазкур мозордаги сирли дийдорни эслади. Эслади-ю, бағридаги олов неча чандон зиёдалашди…\nЎша кезлари — ҳолнинг аввалида Баҳоуддин ибн Муҳаммад жазаба ғалабасидан беқарор бўлиб, тунлари Бухорони кезарди. (Бу иборани англамаганлар учун имкон даражасида бироз тушунтириш берсак: ҳолнинг аввали дегани — зуваласига Илоҳ ишқи қорилган бўлғувси авлиёнинг мақом ва йўл топмаган сархуш ҳолига ишоратдир. Ундайин зот оромини буткул йўқотади, ихтиёрсиз равишда буюк соғинчда қоврилиб, бағри чин маънода лов-лов ёнади. Унинг емиши беоромлик, риёзат, уйқуси хизмату хорлик бўлади. У фано даштида фонийлик истайди.) Гоҳо мозористон ичра кирар, қайси мозорга бормасин, ёниб турган мойчироққа рўбарў келаверарди. Аммо, чироқнинг ёруғи ожиз бўлиб, пилигини хиёл ҳаракатга келтириш билан авжлироқ ёна бошларди. Иттифоқо тунларнинг бирида Муздохун мозорига кирди-ю, тағин пилиги ожиз милтираган чироғдонни кўрди. Қиблага юзланиб ўлтиргани ҳамоно беҳуд бўлиб, остидан замин, бўғзидан ҳаво, бошидан осмон кўчиб, муаллақ қолди. Бир замон қибла девори ёрилиб, улкан тахт пайдо бўлди. Тахт олдига яшил парда тортилган эди. Унинг атрофида қаторасига бир неча нуроний чеҳрали кишилар ўлтирардилар. Баҳоуддин уларнинг орасидан Хожа Муҳаммад Бобои Саммосийни таниди. У сархуш эди, кўраётганлари ғайбдан эканлигини айни дамда англамаётган эса-да, нур ичра ажиб анжуман тузган жамоат лафзидан учган ҳар бир сўзни жон қулоғи ила тинглади.\n— Бу зот Хожа Абдуҳолиқ Fиждувонийдир, Оллоҳ у кишининг сирини муқаддас қилсин, ёнидагилар эса аларнинг халифалари эрурлар. — Сўнг уларни бир-бир таништирди. — Бу Хожа Аҳмад Сиддиқ, Хожа Авлиёйи Калон, Хожа Ориф Ревгарий, Хожа Маҳсуд Анжир Фағанавий, Хожа Али Ромитаний. — Хожа Муҳаммад Бобога етгач, деди: — Бу зоти бобарокотни сен ҳаётлик чоғида топгансен. У сенга бир кулоҳ берган ва тушаётган балолар сенинг баракотинг туфайли даф бўлмоғини башорат қилган эди. Кулоҳ Ҳазрати Азизондан ёдгорликдир.\n— Сўзларимизга диққат ила қулоқ сол, Ҳазрати Хожаи Жаҳон (Абдуҳолиқ Fиждувоний) сўз айтадиларки, Ҳақ таоло йўлидан бормоқда бунга амал қилмай иложинг йўқ.\nБаҳоуддин дароз бўлганидан тиз чўкиб ўлтирса-да жуссаси ўрта бўйли одамга қиёслагудай эди. Fайб оламидан таралган илоҳий нур унинг оқ-сариққа мойил юзида, бўйнида жилваланади. Бирдан шуури тиниқлашиб, кўриб турганлари руҳлар дунёсига мансуб эканлигини ира-шира англади. Юрак уриши тезлашиб, тиззасидаги қўлларининг узун-узун бармоқлари ихтиёрсиз титради. Хаёлида бир улуғ орзу уйғониб, қалбидаги журъат пинжида забонига кўчди.\nПардани кўтардилар: тахтда ўлтирган йирик гавдали, боши катта, чиройли оқ юзли, теварагида қамашиқ нур ўйнаган қутби замон авлиё Хожа Абдуҳолиқ Fиждувоний кўринди. Баҳоуддин юраги бўғзига тиқилгудай бўлиб салом берди. Ул зот ёйиқ табассум ила бош силкиб алик олди. Энди Баҳоуддиннинг юрак уриши меъёрлашиб, вужудидаги титроқ тинди ва қулоқларига ўктам овоз урилди. Наздида, бу овозни нафақат у, балки жумла борлиқ тингларди. Овоз соҳиби Хожаи Жаҳон эди — у Баҳоуддинга шундай насиҳат қилди:\n— Ўғлим, Баҳоуддин! Сен Ҳақ таоло инъом этган ноёб истеъдод соҳибисен. Оламга маърифат нурини ёйгувчи бу истеъдодинг пилигини бироз ҳаракатга келтирмоғинг лозим. Шунда йўлинг равшан тортиб, сирлар зуҳурга келади. Оллоҳнинг зикридан асло ғофил бўлма. Жумла маҳлуқотга холисанилло хизмат қил. Бу билан Ҳаққа борадиган йўлни топасен ва унга эришасен. Аё Баҳоуддин! Ҳар замон ва маконда оёғингни шариат асослари устига қўй. Шунда амри маъруф ва наҳий мункарга амал қилган бўласен. Суннатларга тўла риоя қил. Шариатни енгил тутма, бидъатлардан йироқ юр! Одамизот, ҳайвоноту наботот сендан хизмат кутмоқда. Сайру сулукнинг аввали, ўртаси ва охирида Ҳизр алайҳиссаломдан қандай билиму усуллар олган бўлсам, уларни сенга ўргатамен. (Баҳоуддин Нақшбанд Увайсий эди, яъни уни Хожаи Жаҳоннинг руҳи тарбият этганди. Ҳазрати Хожа бир умр увайсийликдан насибалар топган.) Кўпроқ зикри ҳуфияга аҳамият қил. Оллоҳнинг тавфиқи рафиқинг бўлсин! Мустафо саллаллоҳу алайҳи васалламнинг ҳадиси шарифларини ўзингга пешво қилиб ол. Ул зотнинг ва улуғ саҳобаларнинг, ризвоналлоҳи алайҳим ажмаъин, асарлари ҳамда хабарларини изловчи дағи ўрганувчи бўл!\n— Бу гапни Мавлоно Шамсуддинга етказганингдан сўнг, эртасига уч дона майиз олиб, Реги Мурда (Ўлик қум) орқали шитоб Насафга — Саййид Амир Кулол хизматига равона бўласен. Пуштаи Қарохун(Қарохун тепалиги)га етганингда сенга бир қария рўбарў келади. У сенга битта иссиқ нон ҳадя қилади. Сен нонни оласен. Қария ила асло сўзлашмагайсен. Ундан ўтиб бир карвонга дуч келасен. Сўнгра эса бир отлиққа йўлиқасен ва унга насиҳат қиласен. У сенинг қўлингда Оллоҳга тавба қилади. Ниҳоят Азизоннинг кулоҳини Саййид Амир Кулолга етказасен.\nАёлнинг ҳовлиси олис эмасди, тезда етиб бордилар. Кўпчиликка таниш бўлган бева аёл Саққони жамоат ила кўриб, қўрққанидан ўзини четга олди. Мавлононинг амри ила бир ёш йигит белкурак топиб, ток остини ковлай бошлаганда, Саққо безовталаниб, ҳар томон аланглади — худдики қочмоққа жой қидираётгандек эди. Аммо Мавлоно унинг қўлидан қаттиқ тутди. Барча амри олийни кутаётган лашкар мисол жим қотди. Ишнинг ниҳояси ҳамма учун қизиқ ва муҳим эди: жамоатнинг нигоҳи йигит ковлаётган ерга қадалган, юракларга ваҳм солгудай сукунат оғушида тупроққа тез-тез санчилаётган белкурак овози гўё жаранглаб эшитиларди…\nБироқ Саққонинг илтижолари эътиборсиз қолди. Одамлар очиқ-ойдин кароматга шоҳид бўлиб турардилар. Демак, бу хабарни етказган йигит соҳиб каромат экан-да, деган ўй ўтарди уларнинг хаёлидан. Ана шундагина Баҳоуддиннинг бу ерда эмаслигини пайқадилар. Пайқадилару, Мавлоно бошлиқ яна масжид сари елдилар.\nУ ниҳоят Насафга етиб, Саййид Амир Кулол қўним топган қишлоққа кириб бораркан, хуш насийму ёқимли бўйлар димоғига урилиб, сархушланди. Шайхнинг остонасига бош уриб, қалбига ҳаловат истади ва киришга изн сўради. Ижозат бўлгач, таъзим ила ичкари кириб, салом берди. Ҳазрати Кулол ёлғиз эди. Хона тўрида ўлтирган буғдойранг юзли, кўкраги кенг, қўллари узун, чатмақош, қалин соқолига оқ оралаган паҳлавон келбатли шайхни кўриб, Баҳоуддиннинг аҳволи ўзгарди. Бағридаги ўт зиёдалашди. Етмиш ёшни қаршилаётган валийуллоҳнинг нурпош чеҳрасидан файз ёғиларди.\nБаҳоуддин бу гапларни ўйлаш ҳолида эмасди, жону жаҳони Илоҳ ишқи, жазабаси оғушида жизғанак, кутгани шайхдан мужда-ю ҳиммат эди, холос. У қўйнидан Ҳазрати Азизоннинг кулоҳини олиб, шайхнинг олдига қўйди. Шайхнинг ҳоли ўзгарди, бош эгиб, узоқ сукутга толди. Баҳоуддин эса шайхнинг файзини, ўзига кўчаётган нури илоҳийни тобора теран ҳис этиб, бағри куйгандан-куярди. Бу онлар ғанимат ва бағоят ҳузурбахш эди. (Муҳтарам ўқувчи учун икки оғиз изоҳ: тариқатда камол кўп ибодат қилиш, зикрдаги собитлик ва зиёдалик, ҳам жисмоний, ҳам руҳий парҳезкорлик туфайли топилади. Камол ва мақомга эришишнинг нисбатан «энг осон» ҳамда «енгил» йўли эса комил пирнинг назари муборагига сазовор бўлмоқдир. Ана шунда солиҳ мурид оз фурсатда юксак даражаларга мушарраф бўлмоғи мумкин. Айни дамда Баҳоуддин ўшандай ҳолат оғушида эди.)\nМуҳаммад Бобо Бухоро ёнидаги Қасри Ҳиндувон қишлоғидан кўп бор ўтганди. Бир галги ўтишида туйқус юришдан тўхтаб, кўзларини юмганча сукутга толди. Сўнгра кўзларини очиб, самога интизор термулди. Киприкларига ёш қалқди. Ортидаги асҳобга бир-бир назар ташлаб, майин жилмайди.\nВалийуллоҳнинг бу карамли нафаси зое эмасди — эл аро башорат бўлиб таралди. Кунларнинг бирида хос халифаси Саййид Мир Кулолнинг Афшонадаги манзилидан Қасри Ҳиндувонга бораётиб, яна сукутдан сўнг айтди:\nАмир Кулолнинг аждодлари Бухоронинг Афшонасида турғун бўлганлар. Бу маскан ҳозиқ табиб ва олам олими Абу Али ибн Сино туфайли аввалдан етти иқлимга донг таратганди. Зуваласи шу тупроқдан қорилган кўплаб илмпешаларнинг улуғликка доҳиллиги ҳам рост. Уларнинг бири бўлмиш Амир Кулолнинг асли исми Амир Калон эди. Кейинчалик ота мерос ҳунари кулолчилик ила шуҳрат топгач, Амир Кулол лақабини олганди. Аслида у ошиқ қалбларга гўзал шакллар, маъно-ю ишқлар солиб, тариқат аҳли орасида валий қалблар кулоли бўлиб ҳам танилганди. (Хожагон-Нақшбандийлик сулукига мансуб муридлар ва ҳатто шайхлар ҳам ҳеч йўқ бир касб-ҳунарнинг соҳиби бўлганлар. Ўз меҳнати ортидан ҳалол ризқ топиб, тирикчилик ўтказиш мазкур тариқат аҳлининг асосий тамойилларидан эди.) Унинг отаси билан ўз замонасининг улуғларидан бўлмиш Ҳазрат Саййид Ато ўртасида дўстлик аҳди бор эди. Ул зот Бухорога сафар қилганида албатта Афшонага тушар ва дўстининг хонадонида меҳмон бўлиб, тасаввуфий суҳбатлар қурарди. Ана шундай сафарларининг бирида кўчада ўйнаётган бир тўп болаларга рўбарў келади. Уларнинг орасида тўрт ёшлар чамасидаги Амир Калон ҳам бор эди. У болалардан ажралиб, югуриб Саййид Атога яқинлашиб, одоб билан салом беради. Ҳазрат гўзал тавозе ила алик олиб, болакайни олқайди, илкидан тутиб, дўстининг хонадонига бошлайди. Биладики, болакай ўз биродарининг ўғли экан. Уни бағрига босиб, дуолар қилади. Сўнг бошидаги салласини ечиб, тенг иккига бўлади ва бирини ўз бошига, иккинчи бўлагини эса Амир Калоннинг бошига ўрайди. Болакай Ҳазратнинг ижозати ила кўчага чиқиб, яна ўйин ила андармон бўлади. Орадан бир ош пишар фурсат ўтгач, Саййид Ато Амир Калонни чақиртиради. Болакай кириб, ул зот қошида қўл қовуштиради. Авлиё боланинг бошидаги саллани олиб, ўз бошидаги салланинг узунлигига солиштириб кўради. Амир Калоннинг салласи уч бош ҳажмида узун бўлиб қолган эди. Саййид Ато саллаларни қайта-қайта таққослаб кўрса ҳамки бу ҳол такрорланаверади. Шундан сўнг пири комил истиғфор айтади, мушоҳадага берилиб, кўзларини юмади. Маълум фурсат ўтгач, эҳтирос ила хитоб айлайди:\n— Аё биродарлар! Биз сизни Қиёматда гуноҳларингиз ботқоғидан Оллоҳ зул Жалолнинг инояти ила чиқариб олмоқ учун иш беради, дея кураш тушамиз, — хитоб қилди у ўктам овозда. — Дарвишлар ҳақида зинҳор бадгумонлик қилиб, беэътиқод бўлманг. Уларга мункир ҳам келманг, илло ҳақиқатдан бехабарсиз.\nБироқ у майдон четидаги девор остида кураш томоша қилаётган Бобойи Саммосийни кўрмасди. Бобонинг курашчиларга қадалган кўзларига боқиб, асҳoбларидан бири сўради:\nАсҳоб пирнинг кароматидан лолу ҳайратда сукутда қолган, халойиқ эса бу ҳодисотнинг мағзига етолмай ҳалак эди.\nБаҳоуддиннинг юрак уриши тезлашиб, «ғилқ» этиб ютинди, йўқотиб қўйишдан қўрққандай дарвишга нигоҳини қаттиқ қадади. Шу ҳолида дилида на қувончни ва на ўзга туйғуни ҳис этмади. Бироқ у ҳали бирон қарорга келиб улгурмай, дарвиш анча узоқлашиб қолганди. Оёқлари беихтиёр илгарилади, кўзлари мудом дарвишда. Шуниси қизиқки, айни дамда кун эримаган, аср қуёши ҳали ўз ёстиғини қидирмаётган пайт бўлса-да, нечукдир олам хира қоронғулик ичра қолганга ўхшарди. Ёхуд Баҳоуддинга шундай туюлармиди. Атрофидаги одамлар ва умуман икки ёнидан у ёқ-бу ёққа ўтаётган тирик жон борки — от-уловми, хачиру сакми — ҳамма-ҳаммаси қора шарпалар менгиз кўзларининг қирига урилар, у буларни кўрмас, кўрмоқни ҳам истамас, ягона муддаоси — дарвишни кўздан қочирмаслик эди. Сайди бирон бора ортига қайрилиб қарамади, ё у ҳамма нарсани сезиб турарди-ю ўзини дунё ила иши йўқдек тутарди, ёки дунё унга эътиборсиздек эди. Алҳол у торгина Мурғкўши кўчасига бурилиб, қадамини тезлатди. Энди Баҳоуддиннинг одими ҳам ихтиёрсиз жадаллашди. Бироқ бу кўчада узоқ қувишмадилар, дарвиш қўнғир туси униққан икки тавақали кичик эшикдан кириб, зумда кўздан ғойиб бўлди. Баҳоуддин қимматли нимарсасини бой берган одамдай бир муддат билинар-билинмас типирчилади, дарвозанинг у ёқ-бу ёғига бўйлаб, ичкарига қараш учун тирқиш излади. Лекин дарвоза анчагина эски бўлса-да, кўзга илингулик тирқиш тополмади, очишга юраги бетламай ортига қайтди. Аввалига кўнглидаги умиди сўнаётгандек туюлди, озгина юргач эса, ахир ҳеч йўқ уни кўрдим, манзилини билдим-ку, деган фикр умидига куч бағишлади. Ортига қайрилиб, дарвозага яна бир бор тикилиб қўйди.\nБаҳоуддиннинг ҳоли ўзгарди, вужуди сел бўлиб, шайхга майли янада зиёда бўлди. (Ҳикоямиз мобайнида ҳолнинг ўзгариши ҳақида бир неча бор айтиб ўтдик. Энди англадикки, бунга изоҳ жоиз. Боиси, хосларнинг сўзу мақомларини биз каби ҳолдин бенасиблар тушунолмасликлари мумкин. Тасаввуфда ҳол деган руҳий ҳолат, янада аниқроғи, кишининг илоҳий файзга, жазбага қай даражададир майли англанади. Ҳол аҳлида илоҳий файз, тасаввуфий истеъдод аввалдан мавжуд бўлади ва у пирнинг, кароматли воқеаларнинг, тушларнинг, алалхусус, сийрати хос ибодатларнинг таъсирида ортиб ёхуд аксинча, ноқис нимарсалар боис камайиб боради. Бу оддий кишилар учун тушунарсиздир ва аҳли ҳол валий зотларнинг назари-ю сўзидан ҳатто сония сайин камол топиб бориши мумкин. Бунга «мазахўрак» бўлиб қолган талабгор солик, яъни тариқатдаги инсон — мурид руҳий камолотга элтувчи ҳар неки бор излагувчи, улардан насиба истагувчига айланади. Хуллас, ҳолнинг ўзгариши руҳнинг камолотига, Илоҳ илмининг ривож топмоғига ишоратдир.)\nБаҳоуддин ошкора-жаҳрий зикрга илк бор қўшилиши эди. У беҳуд эди, лекин ҳозир, яъни жамоат ичра жаҳрий зикрга зўр бераркан, шуурида хаёлан кўриб турганларини, ўз ¬ҳолини, руҳий кечмишини идрок этишга уринарди. Бу хато эди, ибодатнинг олий мақомида туриб, ўзга нимарсаларни хаёл қилиш солик учун паришонлик балосига гирифторлик ила баробар эди. Шунда ҳам хаёлга берилиши ўзи кўниккан хуфия зикрдан фарқли ўлароқ зикри жаҳриянинг моҳиятини, аниқроғи, унинг таъсирини англашга саъй этмоғи туфайли эди. Оллоҳ калимасини овоз чиқариб, бошини кўксига уриб такрор ва такрор айтаркан, шуурида кечган лаҳзалик эврилиш боис кўнглида туғилган иштибоҳ, балки синовчан мушоҳада шайтоний эканлигини пайқади. Пайқади-ю, улуғ хавфга ёвуқ турганлигини ҳис этиб, вужуди бир силтанди, юраги шувиллаб кетди. Зеро у авлиёлар кўнгил айғоқчилари эканлигини, улар қошида қалбни минбаъд тўғри тутмоқлик лозимлигини яхши биларди. Аълоси эса, ботинни валий ботинига тўғриламоқ эди. Авлиёлар қалби мисоли кўзгуким, агар истаса, унда ўз аксини кўра олиши мумкин. Устига устак, зикрда паришонлик файздан бебаҳра этади.\nУ зикрда авжланди. Авжланаркан, ўзидан мосуво бўлиб, кимнингдир ёхуд ненингдир таъсирида ҳоли ўзгараётганлигини ҳис этди. Ҳоли ўзига хуш ёқиб, файзга ғарқ бўлди. Ҳоли истиғроқ (оламдан ажралиш) сари оғди. Жамоатнинг зикрий саси аста-секин уйғунлашиб, бир маромга — қандайдир таниш гувиллашга айланди. Кўп ўтмай гувиллаш тезоб оқаётган дарёнинг шовуллашига эврилди. У осмони фалакда учарди, дарё мавжи қулоғига урилгач, оҳиста заминга қайтиб, мисоли капалак енгиллигида чиндан-да зоҳир бўлган дарё соҳилига қўнди. Ҳа-ҳа, қўнди. Бироқ оёқлари ерни сезмагандек туюлди. Шу маҳал нарироқда оппоқ либосли бир тўп кишилар кўриндилар. Уларнинг соқоллари ҳам оппоқ, юзлари бағоят нурли эди. Ё фаришта ва ёки валиюллоҳ қавмидан бўлмиш ул зотлар либослари кабутар қанотидай ел уриб, уни доирага олдилар-да, ўлтирдилар. Энди дарёнинг шовуллаши яна жаҳрий зикр оҳангларига эврилиб, оламни тутди. Атрофидаги одамларнинг на лаблари ва на бирон аъзоси қимир этмасди-ю, борлиққа зикр тараларди. Уларнинг ҳар бири биттадан коса тутгандилар. Бирин-кетин дарёга энгашиб косаларни сувга тўлатдилар. Косаларни навбати билан унга тутавердилар. У эса ҳар бир косага лаб босиб, бир ҳўпламдан ичаркан, доирани қайта-қайта айланаверди. Лекин ташналиги сира қонмасди. Сув ичгани сайин дарёнинг шовуллаши тобора-тобора кучайиб, оламни шовқинга белади. Унинг қулоғи қоматга келиб, эндигина Қиёматнинг ваҳшатини туйганда, бирдан олам сукут ичра қолди. Аста кўзини очди. Вужуди жиққа терга ботибди, юраги қинидан чиққудай урар, бўғзида эса бир оташ пайдо бўлиб, нафас оларкан, хирилларди. Аҳли зикр ҳам шундайин алпозда, лекин ҳар бир муриднинг ботини гоҳо ўзига, асосан пирга аён эди.\nЗикр интиҳоланди. Энди барча ўз ҳоли — мақоми даражасида зикрдан топган файз етовида мушоҳадага чўмди. Фақат пиргина уйғоқ — кўнгил кўзи ила ҳар бир муриднинг қалб ойнасига бир-бир назар ташлайди. Ниҳоят, унинг ботиний назари Баҳоуддиннинг қалбида тўхтади. Ундаги файз ва жазаба шаштидан вужуди титради. Унинг ҳоли буюк келажагидан башорат берарди.\n— Биз излагувчимиз, эй фарзанд. Излагувчи мусулмонликни қаттиқ тутмоғи лозим. Мусулмонлик эса бу — иложи борича ҳукмларга бўйсуниш, тақвога риоя қилиш, амални бажаришга интилиш, янаки бекорликдан узоқ бўлмоқликдир. Илло буларнинг бари нури сафо, раҳмат ҳамда валоят даражасига етишиш воситасидир. Авлиёларнинг азиз манзили ва мақомларига мана шу сифат парвариши орқали етилади. — Шайх туркий лаҳжада кесиб-кесиб сўзлар, бироқ овозида ўктамлик ва донишмандлик зоҳир эди. — Баъзилар амал унчалик муҳим эмас, асосийси, Илоҳ муждаси ва сидқидил хизмат, деб ҳисоблайдилар. Бу хатокорлиғдин ўзга нимарса эрмас. Амал бағоят муҳим. Шунингдек, пир хизматида собит бўлмоқлик таҳсинга лойиқ. Агар пирдин назар топилса, мақомга мушаррафлик ҳақ, лекин қуруқ хизмат — меҳнат билан мақомга эришмоқлик душвор. Меҳнат фақат ва фақат савобга, ажрга доҳил. — Шайх тобора мушоҳада ва фикр уммонига ғарқ бўлиб борар, янада файзиёб сўзларди. — Киши ўз нафсига туҳмат этиши керак. Кимки Ҳақ субҳонаҳу инояти ила нафсининг ёмонлигини таниган, унинг ҳийла-найрангини англаган бўлса, бу унга осон бўлади. Ҳақиқий излагувчи ёхуд ушбу йўлнинг собит йўлчиси ўзгаларнинг гуноҳини ҳам ўзидан, деб билади.\nШайх Ҳалил ҳукмдорлар наслидан эди. Яссавий шайхларнинг назару тарбияти баракотидан ва парҳезкорлиғи боис файзу мақом топганди. Оллоҳнинг инояту марҳамати чексиз — кўп ўтмай унга Мовароуннаҳр подшоҳлиги насиб этди.\nБаҳоуддин бир кеча зикр ўртасида – уйқу ва уйғоқлик орасидаги лаҳзаларда туш кўрди. Тушида Султон Ҳалил Баҳоуддинни жаллодлик қилишга буюрибди. Уни «ақрони султон», дея атай бошлабдилар. Алҳол султон бир бечорани ўлимга ҳукм этибди. Ақрони султон маҳкумнинг бошини кундага қўйибди. Саловот юборгандан сўнгра унинг бўйни сари қилич сермабди. Бироқ шамшир қаттиқ бир ёғочга теккандай, бўйнига ўтмабди. Иккинчи, учинчи марта урса ҳам шу ҳол такрорланаверибди. Шунда Баҳоуддиннинг кўзи маҳкумнинг қимирлаётган лабларига тушибди — у нималарнидир пичирлармиш. Баҳоуддин ҳайратини яширолмай сўрабди:\nМаҳкумнинг сўзини эшитгач, уйғониб кетибди. Шу асно муридни шамширдан асрай оладиган киши дўзах оловидан ҳам сақлай билишига ишонди. Шитоб қўзғолиб, пир сари ошиқди…


Фото: Карантинда сақланувчи фуқаролар яшаш шароити – Газета.uz\nФото: Карантинда сақланувчи фуқаролар яшаш шароити\nСоғлиқни сақлаш вазирлиги Хитойдан келган фуқаролар жойлашган муассаса шароитлари билан таништирди. Аввалроқ, ижтимоий тармоқда Ухандан учиб келган ва карантинга олинган ўзбекистонликлар қониқарсиз шароитда яшаётгани иддао қилинганди.\n7 феврал 2020, 20:13 Медиа Жамият\nСоғлиқни сақлаш вазирлиги 4 февраль куни Хитойнинг Пекин шаҳридан олиб келинган 250 нафар фуқаронинг айни пайтдаги яшаш шароитлари ҳақида маълумот берди. Вазирлик хабарида аниқланишича, улар Тошкент вилоятидаги «Бўстон» санаторийсида сақланмоқда.\nҚайд этилишича, фуқароларнинг карантинга олинишига тегишли тартибда касбий тайёргарликдан ўтган соҳанинг етакчи ва тажрибали мутахассислари жалб этилди.\nФото: Соғлиқни сақлаш вазирлиги.\n«Хитойдаги нуфузли университетда ўқийман. Коронавирус эпидемияси туфайли, очиғи, бошида жудаям хавотирландим. Шундай қийин пайтда Президентимиз ташаббуси билан чартер рейси ташкил этилганлигини эшитиб, рости, кўзимдан ёш чиқиб кетди», — дея навоийлик Меҳриддин Зоиров сўзлари келтирилган вазирлик хабарида.\nЗоировнинг айтишича, санаторийда барча зарурий шароитлар яратилган, ўрин-жойлар, озиқ-овқатлар, зарур дори-дармонлар, диагностика, дезинфекция, шахсий ҳимоя ва гигиена воситалари билан таъминланган. Келган фуқароларнинг кийимларини сифатли ювиш учун кирхона, тиббий анжомларни стерилизациядан ўтказиш учун алоҳида пункт ва автотранспортлар учун дезинфекция майдони ва дезинфекцион воситалар захираси яратилган.\nБундан аввал, Troll.uz лойиҳасида карантинда сақланувчи фуқаролар антисанитар шароитларда ушлаб турилгани, яқинлари билан мулоқот қилиш имконият чеклангани ҳақида имзосиз мактуб эълон қилинганди.\nСоғлиқни сақлаш вазирлиги хабарига илова қилинган суратларда телефон орқали мулоқот қилиш учун етарли шароит яратилгани кўрсатилган.\n«Газета.uz» 2 660\n22.09 ЖССТ COVID-19 юқтириш ҳолатлари бўйича ҳафталик рекорд ўрнатилганини эълон қилди\n22.09 Ўзбекистонга 1,7 млн долларлик электромобиллар импорт қилинди\nАвгуст ойида Ўзбекистоннинг олтин резервлари 1 млн унцияга камайган\nUzAuto Motors IPO ўтказишга тайёргарлик кўрмоқда


АНДИЖОНДА ТУНГИ РЕЙД ТАДБИРЛАРИ ЎТКАЗИЛМОҚДА - AUZ.UZ\nАНДИЖОНДА ТУНГИ РЕЙД ТАДБИРЛАРИ ЎТКАЗИЛМОҚДА\nАндижон шаҳрида ўтказилган тунги рейд тадбирлари давомида 2020 йил 27 август куни жами 8 нафар маст ҳолда автомашина бошқарган хайдовчилар аниқланди. Андижон вилояти ИИБ ЙҲХБ 1-сафарбарлик гуруҳи ЙПХ инспектори сафдор Азизбек Сойибжонов томонидан тунги 01:20да "Хонда" русумли давлат рақами LV-907-VLбўлган автомашина тўхтатилиб, текширилганда.\nАвтотранспорт 02.02.1995 йилда туғилган Молдавия фуқароси Преда Юра Юривичга тегишли эканлиги аниқланди. Ушбу чет эл фуқароси маст ҳолатда Андижон шаҳри кўчаларида автомашина бошқарганлиги сабабли унинг улови вақтинчалик жарима майдонига олиб кирилди.\nАндижон вилояти ИИБ ЙҲХБ матбуот хизмати.


Samsung Galaxy Z Flip3 кичикроқ корпусга эга бўлади - Terabayt.Uz\nSamsung'нинг SM-F7110 модель рақамли смартфони TENAA сайтида пайдо бўлди. Ушбу смартфон яқинда тақдим этилиши кутилётган Galaxy Z Flip3'нинг Хитой бозори учун ишлаб чиқарилган версияси ҳисобланади.\nЎҚИНГ: Galaxy Z Fold 3 S Pen Pro'ни қўллаб-қувватлайди\nСмартфоннинг техник жиҳатлари ҳақида ҳеч қандай маълумот берилмаган. Фақатгина қурилманинг ўлчамлари ва аккумулятор сиғими ҳақида маълумот берилган.\nЯнги Galaxy Z Flip3 букламафони олдинги авлод Z Flip 5G'га қараганда кичикроқ ҳамда ингичкароқ корпусга эга бўлди. Смартфонда иккита аккумулятор бўлиб, биринчиси 2,300 мАс, иккинчиси 903 мАс ни ташкил қилади.\nЯнги букламафон битта SIM карта уясига эга. Смартфонда eSIM модули бўлиб, иккита LTE ва 5G тармоғини қўллаб-қувватлайди. Смартфон Android 11 тизимида ишлайди.\nGalaxy Z Flip3 11 август куни тақдим этилиши кутилмоқда. Қурилма ўлчамлари деярли олдинги авлодники билан бир хил. Ташқи томондан эса Z Flip3 олдинги авлод Z Flip 5G'дан фарқ қилади. Жумладан, янги Z Flip иккита камера, ташқи дисплей ва IP даражага эга бўлиши айтилмоқда.\nЎҚИНГ: Galaxy Z Flip 3 расмий суратлари навбатдаги Galaxy Unpacked санасини фош этди


Бугун Ўзбекистон ҳудудининг катта қисмида қуруқ ва иссиқ об-ҳаво сақланиб туради, ҳарорат 35-40 даража бўлади.\n«Ўзгидромет» хабарига кўра, эртага республика ҳудудида об-ҳаво ёғингарчиликсиз бўлади, фақат шимолий туманларда, шунингдек, тоғли ва тоғолди ҳудудларда қисқа муддатли момақалдироқли ёмғир ёғиши мумкин. Кўпчилик вилоятларда ҳарорат бироз пасаяди ва кечаси 20-25, кундузи 33-38 даража бўлади.\nЯкшанба куни тоғли ва тоғолди ҳудудларда қисқа муддатли локал (маҳаллий) ёмғирлар ёғиши эҳтимоли сақланиб туради. Мамлакатнинг текислик ҳудудларда ёғингарчилик кутилмайди. Ҳарорат кечаси 20-25 даража, кундузи 33-38 даража атрофида сақланиб туради, бу ойнинг шу даври учун хос бўлган иқлимий меъёрларга яқиндир.


Мариупол шаҳри ва вақтинча босиб олинган ҳудудлар аҳолиси Россия Федерациясига депортатсия қилинади\nБосқинчилар Мариупол аҳолисини Россияга оммавий равишда олиб кетмоқда\n24 Mart 22:35 Ўзбекистон янгиликлари\nбосқинчилар ДЕПОРТАЦИЯ депортация қилинган ишғол Мариупол РОССИЯ УКРАИНА\nБосқинчилар томонидан қўлга олинган Мариуполнинг чап қирғоқ тумани аҳолиси ноқонуний депортацияга учради. 15 мингга яқин Мариупол аҳолиси Россия Федерацияси ҳудудига олиб кетилди.\nБундан ташқари, руслар украиналикларни вақтинча босиб олинган ҳудудлардан Россиянинг иқтисодий жиҳатдан тушкунликка тушган ҳудудларига оммавий равишда экспорт қилмоқда.\nБу ҳақда Мариупол шаҳар кенгаши ва Украина Мудофаа вазирлигининг Бош разведка бошқармаси телеграммада хабар бермоқда.\nҚайд этилишича, Мариуполда шаҳарнинг Чап соҳил туманида яшовчиларнинг учдан бир қисми аллақачон депортация қилинган.\nСайлов комиссияси: Шавкат Мирзиёев президент сайловларида 80,1% овоз билан ғалаба қозонди\nШаҳар кенгашининг хабар беришича, босқинчилар ултиматум кўринишида урушдан чарчаган одамларни автобусларга чиқишга мажбур қилмоқда. Шунингдек, россияликлар одамларнинг паспортлари ва Украинанинг шахсини тасдиқловчи бошқа ҳужжатларни олиб кетаётганига оид далиллар ҳам бор.\n“Депортация қилинган одамлар аввалига филтрация лагерлари деб аталадиган лагерларга етказилади, сўнгра улар Россиянинг турли чекка шаҳарларига қайта тақсимланади. Бугун маълумки, Мариуполнинг 6 мингга яқин аҳолиси босқинчи ҳудудига мажбуран олиб кетилган”, — дейилади хабарда.\nШунингдек, маълум қилинишича, сўнгги 20 кундан бери россияликлар эвакуация карвонини тўсиб, Мариупол аҳолисини Украина назорати остидаги ҳудудга олиб чиқишга тўсқинлик қилмоқда. Одамларни эвакуация қилиш учун 24-март куни Запорожедан Бердянскка йул олган автобуслар тўсиб қўйилган.\nМариупол мери Вадим Бойченконинг сўзларига кўра, ҳозир шаҳар кенгаши Россияга депортация қилинганлар ҳақида маълумотлар базасини шакллантирмоқда ва депортация қилинган украиналикларни ватанига қайтариш бўйича ишларни давом эттиради.\nБироқ, босқинчилар украиналикларни нафақат Мариуполдан мажбуран депортация қилишди. Мудофаа вазирлигининг Бош разведка бошқармаси, шунингдек, руслар вақтинча босиб олинган ҳудудлардан Россия Федерациясининг иқтисодий жиҳатдан тушкунликка тушган ҳудудларига украиналикларни оммавий равишда экспорт қилаётгани ҳақида хабар беради. Якуний манзил бир қатор шарқий минтақалар, хусусан Сахалин деб аталади.\n«Украиналикларга иш билан таъминлаш марказлари орқали расмий ишга жойлашиш таклиф этилади». Рози бўлганлар икки йил давомида Россия ҳудудларидан чиқиб кетишни тақиқловчи ҳужжатларни оладилар. Бугунги кунга келиб, Донецк вилоятининг Докучаевск шаҳрида Россия филтрлаш лагери ташкил этилгани ҳақидаги маълумотлар тасдиқланди. У ерга тинч аҳолини оммавий олиб келишади, ҳужжатларини олиб қўйишади”, — дейилади вазирлик хабарида.\nШундан сўнг, одамлар Россияга, хусусан, Ростов вилоятидаги Таганрог ва Краснодар ўлкасига олиб кетилади.\nШунингдек, Россия Федерацияси ФСБ ходимлари украиналиклар билан иш олиб бораётгани хабар қилинган. Улар АТО/ЖФОда қатнашган фуқаролар, Украина ҳарбийлари ва ҳуқуқ-тартибот идоралари ходимларини аниқлашга ҳаракат қилмоқда.\nШунингдек, Мудофаа вазирлигининг Бош разведка бошқармаси украиналикларга нисбатан ғайриинсоний муносабатда бўлиш, тиббий ёрдам кўрсатмаслик, шунингдек, озиқ-овқат билан таъминлаш билан боғлиқ муаммолар ҳақида сўзсиз далиллар ҳақида хабар беради.\nФарғоналик шахматчи қиз АҚШ терма жамоасига қўшилди\nРоссия ва Марказий Осиёга қарши санкциялар: эксперт хулосаси


08:45 / 24.01.2019 3599 pdf Ўқиш режими + -\nДунёда биронта темир михсиз барпо этилган масжидлар жуда ҳам кам топилади. Шулардан бири Қозоғистоннинг Олма ота вилояти, Жаркент шаҳрида жойлашган жомеъ масжиддир.\n“Жаркент масжиди” деб ном олган ушбу мусулмонлар ибодатхонаси 1895 йилда хитойлик меъмор Хон Пик томонидан барпо этилган. Ушбу тарихий обида ўзида Хитой ва Марказий Осиё меъморчилиги санъатини ўзида мужассамлаштирган.\nНамоз ўқиш хонаси 1000 кишига мўлжалланган мазкур масжиднинг умумий майдони 28х54 м, баландилиги 14.5 м, минорасининг баландлиги эса 19 м. ташкил этади. Минора 52 та устун билан ўралган. Бинонинг ташқи ва ички қисми фақат ёғоч ўймакорлиги ва буёқлар билан безатилган. Масжиднинг деворлари тахтадан ясалган бўлиб, томи қалайдан. Ва албатта, бу иношоотнинг барпо этилишида бирорта ҳам темир мих ишлатилмаган. Масжид ҳозир ҳам энг кўп сайёҳлар ташриф буюрадиган шаҳарнинг диққатга сазовор жойларидан ҳисобланади.\nГайратилла 21:56 / 25.01.2019\nДунеда "ислом туризми"ни ривожлантириш кераклиги хакида фикр уйғонди.\nАлишер 17:32 / 24.01.2019\nшундай масжидлардан бири туркиядан хам бор экан\n07:00 / 24.01.2019 1416\n11:00 / 24.01.2019 1324\n578 11:40 / 19 май\nИффатли бўлишнинг фазли ва зарур бўлмаганда сўрашнинг ёмонлиги\nАллоҳ таоло....иффатлари туфайли билмаган киши уларни бой деб ўйлайдиган фақирларгадир. Уларни сиймоларидан танийсан, одамлардан хиралик қилиб сўрамаслар,, давоми...\n652 20:00 / 30.07.2019\n1278 21:05 / 01.09.2019\n1689 11:45 / 14.04.2019\n211 18:00 / 03 декабрь


Амиржон Сафаров: Мақсадимиз ғалаба қозониш эди\n21 апрель, 2017, 12:28\nОлий лиганинг 6- тур ўйинлари давом этмоқда. 20 апрелда Бунёдкор стадионида «Бунёдкор » ва «Динамо» жамоалари ўртасидаги учрашув бўлиб ўтди. Қизиқарли ва курашларга бой кечган учрашув 1:1 ҳисобидаги дуранг натижа билан якун топди.\nЎйиндан сўнг Самарқанднинг «Динамо» клуби футболчиси Амиржон Сафаровнинг ўйин ҳақидаги фикрлари билан қизиқдик:\n-Ростини айтсам , ўйин осон бўлмади. Биз ушбу ўйин бироз қийин кечишини тахмин қилган эдик. Жамоамизга тезкор гол керак эди, буни олдиндан режалаштирдик ва бу вазифани уддаладик. Лекин гол урилгандан кейин ҳимояга эътибор бир оз сусайди ва бу рақибни ҳужумда ўтказиб юборишга олиб келди, -дейди футболчи.


Ливерпуль футболчилари вақт капсуласи ичига нималар солишди – Ўзбекистон\nГлавная / Спорт / Ливерпуль футболчилари вақт капсуласи ичига нималар солишди\nЛиверпуль футболчилари вақт капсуласи ичига нималар солишди\n2 weeks ago\tСпорт Comments Off on Ливерпуль футболчилари вақт капсуласи ичига нималар солишди 2 Показы\nStadion.uz «Ливерпуль» жамоаси футболчилари томонидан амалга оширилган ноодатий иш ҳақида фикр алмашади.\nХалқаро ўйинлар сабабли пауза олган «Ливерпуль» вақтдан унумли фойдаланади. Жамоа бутун фаолияти давомида машғулотлар ўтказган «Мелвуд» 70 йил давомида фойдаланиш мақсадида турар жой қурилиш компанияларига сотиб юборилди. Клуб эса, Киркбидаги янги базага кўчиб ўтди.\n«Ливерпуль» жамоаси футболчилари ва мураббийлар Киркбига кўчиб ўтгач, вақт капсуласини ерга кўмишди. Ушбу капсула ер остида 50 йил ётади. Ярим асрдан сўнг ушбу капсула очилади ва унинг ичидаги буюмлар янги авлод мухлисларига совға қилинади.\nБу капсула ичида нима бор эканлиги катта савол остида қолиши мумкин эди, бироқ клубнинг You Tube тармоғи вазиятга бир мунча ойдинлик киритиб ўтди. Ушбу каналда капсуланинг ичида нима бор эканлиги, янги авлодга қандай эсдалик совғалар мавжудлиги ҳақида кўрсатувни суратга олди.\nХўш, капсулада нималар мавжуд? Биринчилардан бўлиб Юрген Клопп келажак авлод учун ўз совғасини тақдим этди. Мураббий ўзи фойдаланувчи кўз ойнакни капсула ичига солди.\nШунингдек, Виржил Ван Дейк ўз бутсаларидан бирини совға тариқасида капсулага жойлаштирди. Шунингдек, ушбу капсуладан жамоа Мадридда ЕЧЛда зафар қучган либос ҳам ўрин эгаллади.\n“AХA” компанияси мана бир неча йиллардан бери “Ливерпуль”нинг машғулотлардаги либосларида ўз брендини реклама қилиб келмоқда. Aйнан улар ҳам ўз фикрлари туширилган либосларни капсулга жойлаштиришди.\n«Машғулотлар – ғалабанинг калити саналади. Биз “Ливерпуль”нинг машғулотлардаги либосларини етказиб берувчи ҳамкори эканлигимиздан фахрланамиз. Биз бу ҳамкорликни янги даражага олиб чиқишдан умидвормиз. Барча ғалабаларга майдон ташқарисидаги кўникмалар сабабли. Aниқ биламан, сизлар эплайсизлар!”\nШунингдек, бутун жамоа бўлиб тушилган умумий сурат ҳам капсуладан ўрин эгаллади. Ушбу суратда деярли барча «Ливерпул» академияси аъзолари ҳам акс этган. Шунингдек, 1 январь санасига қадар клуб сафида ишлаган ва чемпионлик учун ўз ҳиссаси қўшганлар номи туширилган либослар.\nШунингдек, капсуладан жой олган бошқа предметлар билан танишинг:\n– Мухлислар томонидан жойланган шарф. Ушбу шарф 1906 йилдаги воқеаларни ўзида акс эттирган.\n– Жамоанинг янги базаси харитасида ва чизмаси туширилган сурат.\n– «Мелвуд»даги ҳаёт акс этган воқеаларни ўз ичига олган бадиий китоб.\n– «Ливерпуль» клубининг аёллар жамоаси ҳам бу капсулага ўзидан нимадир қолдиришга урунди. Қизлар жамоасининг бош мураббийи – Вики Жепсон келажак авлод учун каттагина хат ёзди ва уни капсула ичига жойлади.\n– Шунингдек, клуб эгаси Майкл Эдвардснинг видеомурожаати ҳам мавжуд. Ушбу инсон интервьюлардан қочиб юриши билан оммага машҳур. Унинг нималар ҳақида фикр билдирганини эса, энди 50 йилдан сўнггина билиб олишимиз мумкин.\n– Энг таъсирлиси шундаки, келажак учун «Ливерпуль» афсоналари орасида Далглиш, Олдрижа ва Рашлар ҳам видео тайёрлашган. Уларнинг нималар ҳақида сўзлагани ҳам ҳозирча катта жумбоқ бўлиб турибди. 50 йилдан сўнг, жамоа ҳимоячи Тренд Aлександер Aрнолд уларнинг ёшига етган бўлади.\n– Видеомурожаатлар орасида Юрген Клопп ва Жордан Ҳендерсоннинг айтган сўзлари кўпчиликнинг эътиборини тортди. Немис мутахассиси сўзлаган қайноқ нутқдан бир парча келтириб ўтамиз.\n“2020 йил ўзгачалиги билан ажралиб туради. Биз AПЛда ғалаба қозондик. Бу ўзгача дақиқалар эди. Умид қиламанки, бу капсулани очганингизда биз бундан ҳам кўпроқ совринларни эгаси бўлган бўламиз, бироқ бир нарса доим абадий қолади! У ҳам бўлса, Youʼll Never Walk Alone”\nПред. УЕФА ЕЧЛ гуруҳ босқичининг энг яхши сэйвларини танлаб олди (видео)\nСледующая Артета: “Луис ва Себальослар билан юз берган воқеа ҳақида маълумот тарқалиб кетгани текширилади”\nА Серия. Ибраҳимовичнинг дубли Миланнинг ғалабаси учун камлик қилди (видеошарҳ)\nСуперлига. Қизилқум – Навбаҳор – 0:2 (видеошарҳ)\nМанчестер Юнайтед скаутлари Англия жамоаси ўйинларида Мэддисонни кузатиб боришди\nАПЛ. “Лестер Сити” – “Вулверхэмптон” 1:0 (видеошарҳ)


сайловчиларнинг мамлакатимиздаги ижтимоий-иқтисодий ислоҳотлар тақдирига қизиқиши тобора ошиб бораётгани яққол кўринмоқда\nСиёсий партиянинг Сайловолди дастури ижросини таъминлашда, электорат манфаатларини самарали ҳимоя қилишда партиянинг Олий Мажлис Қонунчилик палатасидаги фракцияси фаолияти муҳим ўрин тутади. Чунки ижтимоий-иқтисодий соҳадаги масалаларнинг ечими айнан қонун ижодкорлигида ўз ифодасини топади. Бу жараёнда депутат қанча фаоллик кўрсатса, ҳаётни чуқур билса, қонунлар шунча мукаммал бўлади.\nОлий Мажлис Қонунчилик палатасининг Регламентига мувофиқ, депутатлар шу кунларда ўз сайлов округларида сайловчилар билан учрашувлар ўтказмоқда. Мутахассисларнинг таъкидлашича, бундай учрашувлар фракцияларнинг электорат, сайловчилар фикр-мулоҳаза ва таклифлари асосида ишлаш имконини янада кенгайтириши билан аҳамиятлидир. Негаки, сайловчилар билан юзма-юз мулоқотлар давомида кўтарилган муҳим ижтимоий масалалар, аҳоли томонидан билдирилган фикр-мулоҳазалар фракциянинг келгуси фаолияти йўналишларини янада аниқ белгилаб олишида муҳим ўрин тутади.\nДепутатларнинг қайд этишича, учрашувларда давлат бошқарувини янгилаш ва янада демократлаштириш, ижтимоий-иқтисодий, суд-ҳуқуқ тизимидаги ислоҳотларни чуқурлаштириш, ташқи сиёсат, хавфсизликни таъминлаш, юртимизнинг жаҳон ҳамжамиятидаги ўрни ҳамда нуфузини мустаҳкамлаш борасида амалга оширилаётган кенг кўламли ишлар тўғрисида сайловчилар билан фикр алмашилмоқда. Бундан ташқари, аҳоли вакилларига 2015 йилда иш ўринлари ташкил этиш ва аҳоли бандлигини таъминлаш дастури, парламентнинг қонун ижодкорлиги фаолияти, қонунларнинг мазмун-моҳияти, муҳокама қилинаётган қонунлар лойиҳаларининг аҳамияти ҳақида ахборот бериляпти.\n127-Қорақамиш сайлов округидан Олий Мажлис Қонунчилик палатаси депутати, ЎзХДП фракцияси аъзоси Шуҳрат Мамаджановнинг сайловчилар билан бўлган учрашувида ҳам бунга яққол амин бўлдик.\nОлмазор туманидаги «Хончорбоғи» маҳалласида ўтказилган учрашув расмий тадбир, мажлис шаклида эмас, ноодатий тартибда бўлиб ўтди. Самимий ва қизғин суҳбат асносида аҳоли бандлигини таъминлаш, пенсия ва ижтимоий нафақалар тўлашнинг ҳуқуқий асослари бўйича сайловчилар кўплаб саволлар билан мурожаат этишди. Депутат уларнинг ҳар бирига батафсил жавоб қайтарди, учрашувга келганларнинг жойларда қонунлар ижроси билан боғлиқ фикр-мулоҳазаларини тинглади.\n— Учрашувларда сайловчилар бераётган саволлар кишини қувонтиради, — дейди Шуҳрат Мамаджанов. — Масалан, сайловчилар фуқароларнинг қонун ижодкорлиги жараёнида қатнашиши, ўз таклифларини билдириш механизми, сиёсий партиялар фракциялари ўртасидаги рақобат, парламент назорати ҳақида катта қизиқиш билан саволлар беришди. Кўриниб турибдики, одамларнинг дунёқараши ўзгариб, юксалиб бораяпти. Улар билдирган фикрлар, айтаётган таклифлар бизга куч бағишлайди, қонун қабул қилиш, ижросини назорат қилиш жараёнларида янада масъулият билан иштирок этишга ундайди.\n— Учрашув мен учун жуда фойдали бўлди, — дейди Олмазор енгил саноат касб-ҳунар коллежи ўқувчиси Шаҳноза Жалилова. — Бу йил касб-ҳунар коллежини тамомлайман. Мамлакатимизда аҳоли бандлигини таъминлашнинг ҳуқуқий асослари, меҳнат қонунчилиги ҳақида ўзимни қизиқтирган саволларга жавоб олдим. Бундай мулоқотлар фуқаролик бурчимизни англашимиз, ҳақ-ҳуқуқларимизни билишимизга катта фойда беради.\n24-Ибн Сино сайлов округидан Олий Мажлис Қонунчилик палатаси депутати Фарҳод Умаров сайловчилар билан учрашувлар чоғида мамлакатимизда амалга оширилаётган кенг қамровли ислоҳотлар ҳақида сўз юритди. Ромитан туманининг «Хоса» қишлоқ врачлик маскани, «Имиджтекстиль» масъулияти чекланган жамияти, «Ёш автомобилчилар» оромгоҳи, «Шариф» фермер хўжалигида бўлган мулоқотларда депутатнинг парламентдаги қонун ижодкорлиги жараёни, қабул қилинаётган янги қонунлар ҳақидаги ахборотлари қизиқиш билан тингланди.\nСайловчилар таълим, банк-молия, соғлиқни сақлаш, уй-жой коммунал хўжалигига оид масалалар бўйича депутатга мурожаат этишди. Тумандаги касб-ҳунар коллежлари ўқувчилари ва ўқитувчилари қатнашган учрашув-мулоқотда коллеж битирувчилари билан тузилаётган уч томонлама шартномаларнинг ижроси, олдинги йилларда бу борада юзага келган айрим муаммолар юзасидан ҳам савол-жавоблар бўлди.\nШунингдек, депутат ўз сайлов округида ишлаш жараёнида қабул қилинаётган қонунларнинг жойлардаги ижроси, яна қандай қонунларга эҳтиёж сезилаётгани, электорат вакилларини қандай муаммолар ўйлантираётгани билан боғлиқ масалаларни ўрганди.\nМаълумот ўрнида шуни ҳам айтиш керакки, ЎзХДП фракцияси аъзолари сайлов округларида ишлаш жараёнида ҳудудий партия ташкилотлари ва халқ депутатлари маҳаллий Кенгашларидаги гуруҳларига партия электорати манфаатларини ҳимоя қилиш, минтақаларни ижтимоий-иқтисодий ривожлантириш бўйича таклифлар ишлаб чиқишда амалий ёрдам кўрсатади.\nКосонсой туманидаги қишлоқ хўжалик касб-ҳунар коллежида 42-Косонсой сайлов округидан Олий Мажлис Қонунчилик палатаси депутати Собитхон Турғуновнинг сайловчилар билан учрашуви ҳам долзарб масалаларга бағишланди, жонли ва қизиқарли ўтди.\n— Сизу бизга, энг аввало, нима керак?\nДепутатнинг бу саволидан ҳамма ҳушёр тортди.\n— Албатта, тинчлик, танисоғлик, хотиржамлик, — деган сўзлар янгради. Ҳамманинг чеҳраси ёришди.\n— Бугунги мулоқотимизни ана шу неъматларнинг асосий омилларига эътибор қаратиш билан бошламоқчиман.\nАввало, Президентимизнинг Хотира ва қадрлаш кунида Оммавий ахборот воситалари вакиллари билан суҳбат чоғида айтган фикрларини яна бир эслайлик...\nДарҳақиқат, биз тинчликни севадиган, ардоқлайдиган халқмиз. Тинчлик бир-биримизга бўлган меҳр-муҳаббатдан бошланади. Бугун замон шиддат билан ўзгариб бормоқда. Тинчликни асраш ҳар қачонгидан ҳам муҳим вазифага айланди. Президентимиз томонидан билдирилган фикрлар мазмун-моҳиятини тарғиб қилиш ишларида фаол қатнашиш ҳар биримизнинг бурчимиздир.\nДепутат шу йилнинг 23 январида парламент палаталарининг қўшма мажлисида Президентимиз томонидан депутатлар олдига қўйилган вазифаларга ҳам тўхталди.\n— Ҳаётимизнинг, кундалик турмушимизнинг қайси жиҳатларидан розимиз-у, нималардан кўнглимиз тўлмаяпти?\nДепутатнинг иккинчи саволи мулоқот иштирокчиларини андак ўйлантириб қўйди. У энди турмушнинг кўнгил тўларли жиҳатларини эътироф этган ҳолда сайловчиларни фикрлашга, турли масалалар бўйича дилидагиларни очиқ-ошкора гапиришга ундади.\n— Жамиятни қонунлар бошқаради, бош ислоҳотчи бўлган давлат бошқарувини ҳам қонунлар тартибга солади, — деди депутат янги кучга кирган қонунлар тўғрисида ахборот бераркан.\nДепутат парламент томонидан қабул қилинган «Ташувчининг фуқаролик жавобгарлигини мажбурий суғурта қилиш тўғрисида»ги, «Электрон тижорат тўғрисида»ги каби бир қатор қонунлар ҳақида гапириб, уларнинг мазмун-моҳиятини шарҳлаб берди.\n— «Йод етишмаслиги касалликлари профилактикаси тўғрисида»ги қонунга киритилган ўзгартишдан хурсанд бўлдик, — деди сайловчи Хусанбой Абдуллаев учрашув чоғида. — Айниқса, ош тузи албатта йодланиши кераклиги қатъий белгилангани халқимиз учун ғоятда фойдалидир. Энди савдо дўконларида фаолият юритаётган сотувчи-ходимларнинг масъулиятини ошириш бўйича жамоатчилик назоратини ҳам кучайтиришимиз керак.\nСайловчилар «Ташувчининг фуқаролик жавобгарлигини мажбурий суғурта қилиш тўғрисида»ги қонунга катта қизиқиш билдиришди.\nДепутат Қонунчилик палатаси томонидан тайёрланаётган янги қонун лойиҳалари хусусида ҳам тўхталди. «Давлат мулкини бошқариш тўғрисида»ги, «Инвестиция ва пай фондлари тўғрисида»ги қонун лойиҳаларининг мазмун-моҳияти ва афзалликлари хусусида тушунчалар берди.\nМулоқот давомида сайловчилар табиий газ таъминоти билан боғлиқ масалада саволлар беришди.\nСайловчи Маъсуда Шораҳматуллаева яқинда тумангаз идорасидан қарздорлик ҳақида асоссиз билдиришнома олганини маълум қилди. Депутат билан учрашув ҳақида олдиндан хабардор қилинган бўлса-да, унда туман электр, газ таъминоти корхоналари вакиллари иштирок этмади. Шунинг учун фуқаро мурожаати депутатнинг назоратига олинди.\nДепутат сайловчиларга ўзи аъзо бўлган парламент қуйи палатасидаги Фан, таълим, маданият ва спорт масалалари қўмитаси фаолияти юзасидан ҳам тегишлича ахборот берди.\nСобитхон Турғунов кўп тармоқли «Чашмаи сафед» фермер хўжалиги фаолияти билан атрофлича танишгач, шу ерда сайловчилар билан навбатдаги учрашувни ўтказди.\nУчрашувларда ЎзХДП вилоят кенгаши раиси, халқ депутатлари вилоят Кенгашидаги партия гуруҳи раҳбари Дилором Абдураҳимова иштирок этди.